
f Episcopul Nicolae Ivan 


S'au așezat, ca vlădici, aproape de-odată 
în cele două cetăţi însirăinate ale Ardealului — 
Orade şi Cluj. Şi au trăit într'o incomparabilă 
frăţie, întrecându-se doar în chibzuinţa şi en- 
tuziasmul sacru cu cari au zidit sufletul creștinesc 
şi românesc al obștii credincioase din cele două 
eparhii pe cari le-au păstorii un deceniu şi ju- 
mătate. Cei doi tovarăşi de lupte, de suferințe şi 
de izbânzi au fost neuitaţii episcopi 
Roman Ciorogariu şi Nicolae Ivan. 


Bunul Dumnezeu a vrut — se 
vede — să le păstreze tovărăşia 
şi dincolo. Căci aproape de-odată 
i-a chemat la Sine pe amândoi. 

Într'adevăr abia ni s'au svâniat 
de pe obraz lacrimile cu cari am 
petrecut la lăcaşul de veci pe vred- 
nicul episcop Roman al Orăzii — 
şi-o altă veste tristă ne cerneşie 
inimile : Prea Sfinţitul Nicolae Ivan, 
episcopul Clujului a adormit întru 
Domnul. 

Inaltul ierarh se mută dintre 
noi la vârsta de 81 de ani, vârstă 
pe care bunul Dumnezeu i-a rân- 
duit-o din a Sa milostivire, ca 
neamul românesc să guste cât 
mai multi din rodurile îmbelşugate 
ale înțelepciunii și hărniciei lui, 
Căci viața Prea Sfinţitului episcop 
al Clujului este viaţa unui om în- 
țelept şi harnic pusă, întreagă, în 
slujba neamului şi a Bisericii lui 
dreptmăritoare. 

Născut dintr'o familie de ţărani isteţi şi osâr- 
duitori din Aciliul Sibiului, a'nvăţat carte la şcoala 
primară a satului natal; a trecut apoi la liceul 
din Sibiu, după terminarea căruia a făcut teologia 
în Institutul „Andreian“. Zesirea sufletească mo- 
ştenită dela părinţi şi-a îmbogăţit-o în felul acesta 
cu tot ce a putut culege din îniei spe iasă dască- 
lilor şi a cărţilor. ra gi 


Dascălul cel mai înțelept | i-a fost însă . viaja, 

cu multele ei frământări şi năcazuri şi cu biruinţele 
ei roditoare de tot mai nezăbavnice opinteli. 

In viața obștească a intrat ca învăţător în 
Sălişte. Mai târziu preoţindu-se a ajuns duhovnicul 
institutului de corecţiune din Aiud, protopop al 
Orăştiei şi Alba-luliei și asesor consistorial la 
Sibiu. În toate aceste slujbe şi-a vădit aceleaşi 
frumoase însuşiri de trezvie în judecarea lucrurilor 
şi oamenilor și de  neostenită 
hărnicie în buna îndrumare a 
trebilor bisericeşti. A fost însă 
mai presus de foate un iscusit 
gospodar şi-un chibzuit organi- 
zator de aşezăminte. De aceea, 
când după eliberarea Ardealului, 
în 1919, sa pus problema orga- 
nizării reînviatei eparhii ortodoxe 
a Ciujului — El a fost trimis să 
ducă la îndeplinire această atât 
de anevoioasă treabă. Şi n'a făcut 
de rușine pe ceice l-au trimis: În 
scurtă vreme şi-a arătat şi aici 
toată priceperea,  câştigându-şi 
prețuirea clerului şi poporului, care, 
prin reprezentanţii săi legiuiţi, au 
ales în 1921 pe Arhimandritul de- 
atunci, episcop al eparhiei Vadului, 
Feleacului și Clujului. 

Abia de aci nainte, având 
deplina autoritate şi putere vlădi- 
cească, şi-a vădit P. S. Nicolae 
“întreaga sa destoinicie de câr- 
muitor: Şi-a alcătuit consiliul 
eparhial, a organizat Academia 
teologică, tipografia și librăria eparhială şi a în- 
ceput înălțarea falnicei catedrale din Cluj, pe care 
a avut bucuria de a o sfinţi, după 10 ani de ne- 
încetată muncă. _ 

Pe lângă toate aceste înfăptuiri, cari singure 
ar putea umplea cu cinste viaţa. unui episcop, P. 
S. Nicolae lvan, cu incomparabilul său simţ gos- 
podăresc şi cu ajutorul oamenilor, a căror iubire 
a şliui să o câştige, a înzestrat eparhia cu câteva 

Îrumoase clădiri, în fruntea cărora stă desigur 
impunătoarea reşedinţă episcopală din apropierea 
catedralei. 

Preocupările de pe tărâmul gospodăresc însă 

“nu au fost în stare să-i angajeze toaie puterile 
Prea Sfinţitului Ivan. Paralel cu ele, înaltul ierarh 

a purtat părinieşte grija clerului şi poporului din 

cuprinsul eparhiei, îndrumându-l şi îndemnându-l 
neîncetat spre faptele cele bune ale iubirii de 

Dumnezeu şi ale iubirii de neam. 
Desigur, atâta putere de muncă, atâta por- 


nire spre faptă ;in'a putut izvori decât dintr'un 
suflet cu nădejde .în ajutorul lui Dumnezeu. Şi 
adormitul întru Domnul a avut aceaslă nădejde, 

Acum, dupăce datoria şi-a făcut-o deplin, 
bunul Dumnezeu l-a chemat la -Sine pentru a-l 
învrednici de „cununa vieţii“. 

Pentru jerifelnica sa iubire de Biserică şi de 
neam — neamul întreg îi va păstra amintirea pil- 
duitoare, ca unui vrednic vlădică, 

NICOLAE COLAN 


PRINOS IERARHULUI NICOLAE AL CLUJULUI 
Sfrăbunii cereau altar 


Lşa sa nu cunoștea zăvorul. Ea se des- 
chidea cu aceeaş ușurință pentru purpura po- 
leită cu aur, ca şi pentru țundra fărănească 
încărcată cu mireasma florilor de fân. 

"Firea lui nu ştia ce-i ceasul de odihnă zil- 
nică, El nu luase jugul vlădiciei ca să doarmă, 
ci ca să slujească altora. 

Lumina vieţii sale se împletea din urzeala 

gândului şi din beteala lucrului, căci gândul făr' 
de faptă mort este. 
; Tot gândul său era iscusit şi toată înfăp- 
fuirea meşteră. Dar cel mai frumos şi cel mai 
drag li era gândul altarului străbun şi acesta 
vrea să şi-l topească în cea mai maiestoasă 
întruchipare. 

Razele acestui vis îi luminau cărarea vieţii. 
Vraja lui li stăpânea toată făptura. Deaceea 
şoptea adesea în faţa bisericujei gârbovite ca o 
spinare de neam robit și izgonite ca o leproasă, 
la spatele Cetăţii trufaşe : 

— Tu, bisericuța mea străbună, din cenu- 
şăreasa Clujului te-oi face crăiasa lui... Din 
schituleţ spetit te-oi schimba în bazilică Strălu- 
cită ... Tu, Chivot sfânt al Legii mele strămo- 
şești, tu ai să fii şi Chivotul Invierii Neamului 
din Ardealul liber]... 

Şoapfele sale tainice aveau tăria jurămân- 
Hulii. Pentru înfăptuirea visului avea s'arunce 
pe 'rugul jertfei toate comorile fiinfei sale. 

“ Terarhul le-a şi jertfit. Şi din muntele jertfei 
a răsărit altarul de mărgăritar din inima Ardea- 
lulu, 

O, eu câtă dragoste-l încunjura privirea 
lui părintească, din clipa când sa zămislit, în 
temelie, până la înăljfarea Sfintei Cruci pe cre- 
ştetul cupolei aurii ] O, cu câtă gingășie fi îm- 
brăcă scheletul de oţel în haina marmurei duci- 
foare ] Și cu câtă dărnicie-i împodobi sânul cu 
florile frumsejci ce naște frumsețea sfântă a 
duhului ]... 


Cu adevărat farmec este ochiului și dulce 
înălțare sufletului această minunată ctitorie. La 
sărbătoarea târnosirii ei, cu strălucire voevodală, 
un vistiernic al Ţării, vrăjit de chipul catedralei, 
întrebă pe cliforul fericit: 

— Spune, Preasfinţie, de unde-ai luat iscu- 
sința şi puterea, cu care ne-ai dat această minune. 

— Dela vii şi dela morți, îi răspunse vlă- 
dica'n glas de spovedanie. 

— Dela vii aș înțelege. Ei şi-au putut îmbia 
și desfoinicia şi arginţii. Dar, dela morţi?.. 

— Ei mi-au dat ajutorul cel mai mare. 

— Prin fundaţiile lăsate. 

— Prin sufletul lor. 

Cari morji? 
Sitrăbunii |... 

Aici fața ctitorului se rumeni ca 'n lumina 
unui candelabru şi începu a povesti bătrâneşte : 

— Mulţumesc lui Dumnezeu că mi-a scos 
în cale oameni buni, cari înfelegeau căn Clujul 
Invierii cuvine-se să se înalfe Biserica Invierii. 
Şi pe aceştia dinire cei de pe culmi. Mai ales 
Regele Biruinţii stăruea ca oastea sa biruitoare 
să se închine în Biserica Biruinţii. lar sfetnicii 
săi luminați țineau ca tinerimea şcolărească să-și 
lumineze sufletele în raza rugăciunii din Biserica 
Luminii. 

Ei mi-au dat şi din duh şi din putinia vi- 
sferiei. Totuși, nu odată m'a  împresurat strâm- 
foarea. Mă copleșea chiar ceaja desnădăjduirii. 
Și-mi ziceam atunci îndurerat : 

— De unde-oi mai scoale danii, să văd 
gata casa Domnului 2... De unde ?... De sus 
mi-e greu să mai cerșesc... De jos n'am ce mai 
culege... O, de-aș avea eu comori, cu câtdrag 
le-aș aduce jertfă pentru Jertfelnicul Ardealului 7. . 

In clipele acelea grele, însă, îmi îndreptam 
privirea posomorâtă spre Dealul Feleacului, spre 
gropnița preafericitului Daniil, întâiul vlădică 
ardelean al Feleacului, și-mi vărsam la căpăfâiul 

lui amarul sufletului meu. lar duhul său par'că-mi 
spunea : 


— Nu te teme, frate bun, căci Sfântul Lăcaş 
nu va rămânea neisprăvii. Du-te numai la trep- 
tele Tronului și vesteşte solia voevodală moldo- 
veană: De n'a putut înfăptui Ştefan cel Mare, 
prin sluga sa Daniil în zile negre, să înfăptu- 
iască Voevodul Tuturor Românilor, în zilele stră- 
lucirii, prin smeritul vlădică Nicolae] lar dela 
Vodă nu vei ieși cu mâna goală. 

Și solia străbunului îmi împrăştia pe câtăva 
vreme grijile banului. 

La altă ispitire a sărăciei gândul meu alu- 
neca peste coama dealului şi se sălășluea pe 
Câmpia Turzii, pe lunca Arieșului, lângă locul 
sfânt unde căzul-a cu sabia în mână Arhanghelul 
Neamului, pentru izbăvirea rioastră. Și gândului 
meu cernit Mihai- Vodă îi răspundea cu duh de 
lumină : 

— Chiar de s'or surpa Carpalii, Lăcaşul 
trebue să se înalțe] Că-i aşezat pe iemelie de 
mucenic ] Aici mi s'a stâns în feapă sirăină cel 
mai îndârjif voinic din oastea mea, căpitanul 
Baba Novac! | 

+... Sărmanul căpitan viteaz, înfruntat-a la 
dreapta mea primejdia tuturor atacurilor cutropi- 
floare şi când apus-a norocul meu, căzul-a şi 
sfeaua fericirii lui, I] înlănfuiră vrăjmaşii în cursa 
lor vicleană şi-l înfundară în temnița cea mai 

mucedă a Clujului. Şi-l ospătară cu toiege *n 
loc de pâne şi cu sânge 'n loc de vin. 

Mi-l osândiră la moarle.-. 

O mână de ostași haini îi încătuşară trupul 
pe vârful unui stâlp trunchios. Aprinseră sub pi- 
cioarele lui legate o grămadă de vreascuri. 

Flacările creşieau şi-l] înghifeau cu lăcomie 
până "n genunchi, până ia brâu, până la piept-și 
fopeau carnea trupului vânjos. 

Ca să nu-şi deşerie prea repede paharul 
chinurilor, în răstimpuri îi siropeau cu apă gră- 
mada lemnelor aprinse și trupul ce ce mistuea. 

Când era aproape mori, îl pogorâră de pe 
stâlpul fumnegând şi-l târâră în marginea orașului, 
unde-] iraseră în jeapă. 

IH împroșcau și aici nemernicii cu noroiul 
ocării ca să nu-şi poată da sufletul. Dar când 
își uită de margini răutatea omenească, se milo- 
stivi spre el noaptea cea cu faţa neagră. Ea işi 
revărsă în taină liniştea ei mută peste zidurile 
bătrâne şi îmbrăcă în vălul său cernit trupul 
fnegrit al mucenicului. 


Atunci se împrăștie mulțimea. Se năpustiră 
insă sfoluri de corbi coneronitori asupra trupului 
fript pe rug şi-i ciuguliră carnea toată, încât di- 
mineafa razele soarelui mai înfâlniră numai oase 
cenuşii în vârf de jeapă. 

Înima-mi ardea de dorul să-i arăt răsplata 
mea pentru credința lui neclintită. Deaceea la 
anul, când dela Guruslău m'am repezit biruitor 
în inima Clujalui, înplâniat-am un steag ciuruit 
de gloanțe pe jalnicul loc de pierzare, ca semn 
al dragostei mele nenitate. 

Dar sufletul meu nu era mulţumit cu atâta. 

— Preasfințitle Ioane, dacă m'oi înscăuna 
de nou la cârma Ardealului, vom înălța mănă- 
stire peste moaştele mucenicului ] îi grăii eu slugii 
Domnului. 

Dar. în cartea sorții scris era aliceva. 
Căzul-am și eu subt loviturile armelor trădătoare 
şi rămas-a căpitanul îngropat în cenuşa uitării. 

Du-te dar, vlădică muit ostenitor şi bate iar 
în poarta Regelui Intregitor de Țară şi spune-i : 

— Strigă Mihai dela Turda, să nu-i lăsăm 
căpitanul uitat. 

Și Regele-mi deschise iar visteria, 

Iar când s'a sfârşit și-acest dar, ridicatu-şi-au 
giasurile cetele memorandiștilor și şireagurile 
„internaţilor“, cari stropiră cu sângele lor zidu- 
rile temnifelor Clujene şi la rugămintea lor s'au 
deschis şi alfe inimi şi alte pungi şi cucernicul 
vis strămoșesc şi-a luat întruchiparea în altarul 
pe care-l vedem acum cu ochii noştri. 

Sirăbunii, şi din morminte cereau alfar ] 

A, NANU 
1" 


4 VIAŢA ILUSTRATA 


Năvod 


Purtând cu ei refrenuri de stinse melodii 

Şi inimile plânse din trei bordeie scunde, 
Trei lopătari plecat-au cu luntrilen chindii, 
Năvodu'n larg de mare bogată să-l scufunde. 


Târziu se liniştiră şi apele'n trei maluri, 

In trei căsuțe triste nici unul dinire ei. 

Trei stele'n spasmul morţii, trei irupuri între valuri 
Umplură'n miez de noapte năvodul altor trei. 


HOREA CARPATINU 


Furtună 


Cer plumburiu... în stoluri nori s'adună, 
Copacii desfrunziţi de vânt se'ndoae, 
In loc de-argintul razelor de lună 
Străfulgerări pe boltă se'ntretae. 


Sinistru plâng torentele'n cascadă 


Şi lupi urlând s'apropie de sat 
Copiii plâng — vueşte vântu'n stradă 


lar clopotele sună ne'ncetat... 


Plâng norii grei în picuri mari de ploaie, 

In jurul meu natura'ntreagă plânge... 

Intâi încet, pe urmă în şuvoae 

Din sufletul meu picur stropi de sânge... 
|. V. SPIRIDON 





Furtuna 


UN ALES AL CERULUI 


Vlădica Nicolae Ivan 





+ Episcopul Nicolae Ivan 


Din cerurile luminoase cad fulgi bogaţi de 
zăpadă. O iarnă întreagă i-am așteptat zadarnic. 
Le-am dus dorul alături de copiii zburdalnici şi 
alături de plugarii îngândurați. Nici Moş Niculae 
nu i-a adus, ca altădată, cu săniuța lui încărcată 
de daruri. Nici Moş Crăciun nu și-a scuturat 
înălbita barbă bătrânească, decât cu o uşoară 
lremurare a degetelor sale înfrigurate. 


Şi acum cad îmbelşugat din ceruri minu- 
nafele flori ale iernii. Cad şi din ele se fese stră- 
luciful covor al curățeniei cereşti. 


Prin văzduhul mohorât de jalea unui neam 
întreg, fulgii s'amestecă cu glasul plângător al 
zecilor de clopote, cari însoțesc cu lacrimile lor 
turnate în răsunet pălrunzător, pe Arhiereul cu : 
nume devenit în veci nemuritor: Nicolae Ivan, care 
plecat-a pe cărarea veşniciei. Pe această cale 
a nesfârșitului, cerul a jinut să-i aştearnă covorul 
moale a aripilor îngereşii, a hermelinei rară po- 
doabă, ca să-i fie mersul lin şi pasul neturburat, 
pentrucă prea aspră i-a fost calea neamului pe 
care a frămâniat-o din straja tinereţii până în 
noaptea vârstei băirânești, în valea lacrămilor. 
Piciorul său sprinten zdrobit-a sub călcâi spinul 
crescut în ogorul sufletesc al credincioșilor pă- 
sforiți de el, cărora pregătitu-le-a o hrană mai 
aleasă ; zdrobit-a din calea noastră colțuroasa 
piatră a drumului vieţii, ca să putem alerga fără 
greutate către piscurile idealului întrevăzut de 
agerul său ochiu ; umărul său de titan ridicat-a 
din stâncă în veci nepieritoare, clădiri cu tur- 
nurile scăldate în strălucirea văzduhurilor cereşti 
și în apa ploilor — aghiazmă de îngeri sfinţită: 

clădiri în care mii de ani se vor depăna rugă- 
ciunile credinţei strămoşeşti pentru veşnica dăi- 
nuire. a fiilor neamului, pe cari i-a iubit şi ca 
biblicul Avram i-a adunat la sânul său părintesc, 
dar şi pentru veşnica pomenire a numelui său 
de Nicolae, ocrotitorul şi de minuni făcătorul. 

Netăgăduita şi marea minune dela Cluj prin 
el s'a făcut, 

In ciasul chemării celei rostite de Dumnezeu, 
de bună seamă inima sa a tresărit, dar cu evlavie 
eroică a răspuns: „Doamne aici sunt, înfăp- 
tueşte-ți voia Ta prin cugetul meu cel bun venit 
dela Tine, prin glasul meu rostit de Tine, prin 
fapta mea condusă de voința Ta“... 

Şi cerul început-a să lucreze prin el, căci 
singur cerul este atotputernic, cerul poate creia 
din nimic, cerul are pulerea săvârșirii minunilor 
prin aleşii săi. 

Lin ales al cerului a fost. Nimic na fost 
când a venit la Cluj şi prin el toate s'au făcut: 
Catedrală falnică şi biruitoare peste timpuri şi 


SCRISORI DE DEPARTE 


Sludeni în 


E şi aceasta o meserie, un fel de viaţă. Ale 
cărei aspecte vom încerca să le schițăm în rân- 
durile ce urmează. Fără intenţia de-a supăra nici 
cenzura dela noi de-acasă, nici — Doamne fereşte ! 
— comisiunea de devize. 

Țara noastră a fost totdeauna bine repre- 
zentată, ca tineret, în străinătate. Cantitativ. Până 
mai anii trecuţi, în Germania de pildă, cel mai 
mai mare număr de studenţi străini oaspeţi îl 
aveam noi Românii. Mai precis: studenţi de ce- 
tățenie română. După noi, în locul al doilea, se 
înşiruiau studenţii din Statele Unite ale Americii. 
Cam la fel stăteau — şi poate mai stau — lucrurile 
şi la Paris. Era desigur un lucru care făcea cinste 
Ţării noastre, în ochii străinilor. Şi nu în mai 
mică măsură, era un lucru de cinste totodată, in- 
dividual luat, pentru orice tânăr de viță româ- 
nească ce se ducea peste hotare ca să se de- 
săvârşească în cele ale ştiinţei şi odată întors 
acasă să săvârşească o muncă științifică şi căr- 
turărească cât mai superioară pentru propăşirea 
Ţării sale. Se ştie doar, că cele mai proeminente 
personalităţi cari au ostenit şi ostenesc şi acum 
pe arena culturii româneşti, au petrecut timp mai 
scurt sau mai îndelungat în străinătate. Şi se mai 
ştie şi aceea, că nu numai marile capacităţi, cari 
au revoluționat cultura şi gândirea românească 
s'au dus să vadă şi să studieze la ele acasă po- 
sibilităţile spirituale ale altor neamuri, ci prea 
adeseori şi patente nulități. Problema de căpe- 


duşmani, biserici cu podoabe naţionale, şcoală 
de 'apostoli, credință izbăvitoare, mândrie stră- 
lucitoare de înfăptuiri româneşti, încredere desă- 
vârşită în viitorul plin de înălțare a patriei iubite, 
ocrolire caldă a fiilor neamului, viață cu tradiție 
românească și cu rilmul viu şi creator. 

Un ales al neamului a fost, trimis de ceruri 
să fie pildă luminoasă în lungul veacurilor ce 
vor să vină. El ne-a arătat drumul către îndepli- 
nirea cu eroism a datoriei către Dumnezeu din 
ceruri, către neamul încerca în suferințe, către 
munca ce trebue îndeplinită pentru înălțarea — 
întărirea şi izbăvirea de-a-pururi a patriei în 
care s'a născul. A luminat, a clădit suflete şi 
idealuri, a suferit şi s'a jertfit ierarhul Nicolae 
Ivan. 

Alesul neamului, alesul cerului, alesul Bi- 
sericei, alesul înfăptuirilor a fost. Cerul i-a aruncat 
puntea albelor înălțimi ; noi să-i urmăm calea ce 
duce spre veşnicia faptelor măreţe. 

Dr. E. NICOARĂ 


străinătate 


tenie era banul. Şi criteriul de selecţiune — dacă 
mai putea fi vorba de aşa ceva — tot banul era. 





Muzeul din Comarnic : Interior românesc... ui... 


Ed 

Am avul marele noroc, în trecut, ca tocmai boie- 
rimea ţărilor româneşti, care avea mijloacele ma- 
teriale necesare traiului peste hotare, să aibă cât 
mai puţini copii proşti. A fost o glumă a desti- 
nului; glumă care ne cădea tocmai cum trebue. 
Istoria noastră e plină — deschideţi şi vedeţi! — 
de nume ilusire de obârşie boierească, nume cari 
au adus de peste hoiare sămânţa ideilor ce-au re- 
voluţionat complect viaţa Principatelor române dela 
1848, trecând prin Unirea cea mică (1859) şi 
până la Unirea cea Mare, care ne-a strâns pe toţi 
Românii laolaltă sub aripile ocrotitoare ale ace- 
leiaşi Românii Mari, întregită între graniţele ei 
firești. 

Cam cu asemenea gânduri despre utilitatea 
trimiterii în străinătate a şoimilor suileiului ro- 
mânesc ne-au găsit anii mănoşi în de toate, de 
după mărita întregire. Când tradiția — căci era 
aceasta o tradiție — plecării la studii peste ho- 
tare s'a reluat şi continuat sub cele mai variate 
forme, cu cele mai pestriţe rezultate. Statul vărsa 
an de an sume grele în acest scop. Potrivit tra- 
diției — aici tradiţia înseamnă obiceiul pământului 
— ca să te înfrupți din generoasele ofrande ale 
noului stat românesc, îţi trebuia nu mai mult 
decât „oţâr“ de dovadă că eşti de neam ales, de 


sânge boieresc; ca să te căpătuieşii cu o sumă 


opulentă. Sau barem un reazim bun în cineva 
săltat de evenimente cât mai aproape de caşca- 
valui puterii. În majoritatea cazurilor. Capacitatea 
personală a „petentului“ era o chestiune de mâna 
a treisprezecea. Nu interesa atâta sporul la studii. 
„Petentul“ putea fi foarte bine „re-peteni“. Şi de 
atunci încoace, destinului — aceluiaşi destin 
căruia-i datorăm atâtea din cele ce le avem că- 
zute ca din cer — iarăşi a început să-i ardă de 
glume, Căci nu arareori citeam în presa pămân- 
teană, că, cutare student român şi-a luat diploma 
de doctor inginer la şcolile poliiehnice din Dresda 
sau Berlin — Charlottenburg, cu mare laudă. Sau, 
tot atât de des un doctorat în drept la Sorbona, 
magna cum laude. Am spus anume „adeseori“. 
Căci spre marele nostru noroc am avut de fapt 
asemenea studenţi străluciți în străinătate. Imi 
permit să numesc, dintre cei mulţi, despre stră- 
lucitele izbânzi ale cărora am apucat să mă in- 
formez, pe cei doi fii ai actualului Ministru al In- 
strucţiunii Publice, dl Dr. Const. Angelescu, cari, 
vrednici ca şi preavrednicul lor părinte, nu des- 
mint nicidecum, în slujbele de mare răspundere 
pe cari le onorează în patrie, faima cu care au 
fost încununați la Paris. Aceasta e adevărata 
boierime românească: sănătoasă şi însulleţită 
„mereu de dorul de-a se dărui toată ţării care 
a zidil-o. Aceasla e boierimea care are la origine 
noblejea sângelui românesc, păstrat în toată cu- 


răţenia lui iniţială. Această boierime nu ne-a 
făcut numele de râs niciodată. Alături de ea, 
s'a situat din vreme o alta: aceea a banului 
asociat cu prostia cea mai patentă; să-i zicem: 
ciocoismul! Țiu minte că am citit cândva, în 
ziarul „Cuvântul“, un articol în care ziarisiul 
Mihail Sebastian discuta o seamă de lucruri destul 
de revoltătoare, petrecute între Legația noastră 
din Paris şi o seamă de studenți de cetăţenie 
română aflători la studii, în capitala Franţei. 
Băieţii noştri — trupa era impresionantă — au 
mâncat şi-au băut bine pe la restaurantele pari- 
ziene. Până aici, nimic rău. Dar pe cât se arătau 
de harnici să consume „pe credii“, pe atât se 
dovedeau de zăbavnici cu plata conturilor făcute. 
Chestiunea a ajuns la Legaţie. Reclamanţii au dat, 
se'nțelege, numele şirengarilor reclamaţi. Destinul 
— oare tot el şi aici sau... altceva? — a vrut 
ca mai pe toţi, dacă nu chiar pe toţi, să-i cheme 
Segal, Kohn, Goldman sau ceva cu „berg“ în 
coadă. Adică, toţi români de viţă.... nouă! Notaţi 
că lucrurile acestea se petreceau acum câţiva ani. 
Vreme la care actualele restricţiuni pentru exportul 
de devize nu ajunseseră încă să împiedece pe 
nimeni să trimilă bani în străinătate câţi vrea şi 
când vrea. 

Nu din această pricină a luat guvernul nostru 
măsuri ca să stârpească orice urmă de student 
român în străinătate. Greutățile financiare prin 
care irece toată lumea, în primul rând, au dus la 
hotărârea de a stăvili ieşirea peste graniţă, pentru 
studii. Şi încă ceva! Avem acum, la noi acasă, 
slavă Domnului, şcoli superioare cari pot înlocui 
cu succes orice aşezământ similar din străinătate. 
Studenţii de supuşenie română e de tot logic să 
studieze în țara lor. Aşa se argumentează sus. 
Şi e corect! Până la un loc. Şi anume, să-l obligi 
pe tânărul bacalaureat, dacă pofieşte Universitate, 
să cerceteze Universitățile româneşti. Insă dupăce 
a dobândit o diplomă şi doreşte să-și întregească 
studiile dincolo de graniţă, e iarăşi logic să nu-i 
pui piedeci, ci să-i uşurezi împlinirea acestei dorinţi. 

Fiindcă se ştie prea bine un lucru: Altfel se 
deschide mintea unui tânăr care mai poate munci, 
trecând dela un profesor la altul, dela o şcoală 
la alta, dintr'un oraş într'alt oraş, dinir'o ţară în 
altă ţară. Aceleaşi probleme într'un fel le vede 
profesorul dela București şi într'alifel cel dela 
Paris sau Londra. Sunt oameni noi, metode noi 
posibilităţi noi de muncă şi această nouiate n'o 
vezi decât colindând dintr'un centru de cultură în 
celălalt. Studentul sârguincios desprinde din toate 
ce e bun şi ce-i poate îi de folos în ceasul în 
care va fi chemati să muncească la el acasă. Aşa 
de pildă, un student român în Germania, martor 
la prefacerile politico-sociale de aici, n'are să se 

facă „hiilerist“ la nici un caz, cum sunt înclinate 
să creadă atâtea creiere sirâmte. Dimpotrivă ! Când 
la staţia de frontieră Grigorie Ghica-Vodă, sau 
altundeva, poliția românească vine şi-i confiscă 
toată corespondenţa — inclusiv scrisorile logod- 
nicei sale — pentruca apoi să i le înapoieze cu 
mii de scuze, el, cu amărăciunea celuice se simte 
jicnit de-ai lui, la el acasă, va spune omului pu- 
terii: — Domnule, am plecat Român în Germania 
şi mă întorc de două ori Român! 


Aşa stau lucrurile. Şi să nu fie cu bănat 
dacă spunem că măsura guvernului român de-a 
împiedeca accesul studenţitor români peste gra- 
niță e cât se poate de ne la locul ei. Guvernul 
român să se ţie strict de dispoziția de a nu mai 
acorda iînvoire de siudii în sirăinătate decât acelor 
studenți cari nu se pot desăvârşi în ţară. Şi 
aceştia sunt desigur diplomaţii —  licenţiaţi sau 
doctori — ai Universităților românești. Toate 
țările civilizate fac schimburi de studenţi. Chiar 
şi China. Acestor studenţi li se acordă cu mări- 
nimie mijloacele de fraiu peste hoiare. Şi fiindcă 
am pomenit de China, fie-mi permis să spun că toți 
sludenţii chinezi de-aici dela Breslau, primesc lunar 
— şi la timp — 400—500 Reichsmark. Studentul 
român, prin comparaţie, primeşte 200—300 iRM 
şi nici aceia regulat. Se luptă cu nevoi cumplite, 
nu poate apărea nicăeri şi totuşi nu doreşte să 


PRINOSUL PRIETENILOR 


fie sub protectorat englez când vede că colegul 
lui din Egipt are de toate și îndoit faţă de el. Vrea 
să rămână Român și această vrere, care-i o 
mândrie pe care numai el şi-o ştie preţui îndeajuns, 
îl împinge mereu înainle, Până când? Pânăce se 
întoarce acasă cu obrajii gălbejiţi de traiu rău şi 
umilințe şi cu ochii vineţi de neodihnă. Cam aşa 
i se întâmplă studentului român de astăzi din 
străinătate. 

Câţi o ştiu? 

Sunt sigur că dacă acolo sus, unde se poartă 
frânele treburilor româneşii, ar fi mai multă în- 
țelegere pentru nevoile noastre, guvernul n'ar 
mai zăbovi o clipă să-i lase odată să isprăvească 
ce-au început, pe studenții din străinătate, ridicând 
orice restricții pentru exportul de devize necesar 
traiului de toate zilele. lar pentru viitor, să nu 
mai îngădue nicidecum ieşirea din Țară decât 
acelora cari au obţinut o diplomă universitară la 
noi acasă. Fiindcă fără studenţi în străinătate, nu 
numai țara noastră dar oricare alta, nu va putea 
rămâne niciodată. Puţini dar buni! Acelora însă, 
să le dea posibilităţile de studiu şi traiu, ca să 
poată reprezenta cu toată demnitatea sufletul ro- 
mânesc şi specificul naţional în mijlocul străinilor 
cari ne cunosc așa de puţin şi cum nu se poate 
mai rău. 


Breslau, Februarie 1936. GRIGORIE T. MARCU 


Poeta Maria Cunţan 


Duioasa poetă Ma- 
ria Cunţan, trecută, 
nu de :mnuli, în lumea 
de unde nu mai este 
întoarcere, s'a născut 
în Sibiu, la 1862, ca 
fiica cea mai mare a 
profesorului de mu- 
zică bisericească şi 
tipic Dumilru Cunţan 
(soţia Maria, născută 
Pop) dela Seminarul 
teologic „Andreian“, 
azi Academia Teolo- 
gică. 

D. Cunţan era de fel din Dobârca, de lângă 
Miercurea Sibiului. In această comună a funcţionat 
ca preot, până la chemarea sa, ca reputat cân- 
tăreţ şi tipicar, la Seminarul Andreian, de către 
marele Mitropolit A. Şaguna. A fost un timp şi 
preotul parohiei din suburbiul losefin al Sibiului 
şi este cunoscut ca apreciat autor al mai multor 
valoroase compoziţii bisericești, răspândite în întreg 





cuprinsul Ardealului, de numeroasele generaţii de 
preoți şi învăţători, pe cari i-a crescut în cursul 
îndelungatei sale cariere dăscăleşti la Seminar. 
Poeta a avut două surori şi un frate, acesta 
din urmă decedat în fragedă copilărie. Ambele su- 
rori, Alexandrina şi Elena, înzestrate, ca moștenire 
dela părintele lor, cu un remarcabil talent muzical 
şi cu glas sonor şi frumos, au făcut studii mai 


înalte de muzică vocală şi de pian, la Berlin şi la 


Leipzig, în Germania, obținând ambele diplome de 
profesoare de muzică. 

Alexandrina a ocupat, după terminarea stu- 
diilor, un timp, catedra de muzică la Şcoala civilă 
de fete a „Astrei“ în Sibiu. Măritată apoi la Berlin 
a murit de vreme. Sora ei Elena, carei-a urmat 
ca profesoară de muzică şi cant la aceiaşi şcoală, 
trăieşte de trei decenii în Troppau (Ceho-Slovacia), 
ca văduvă a unui fost ofițer-profesor la şcoala mili- 
tară din Sibiu şi mai târziu profesor de liceu de 
Stat austriac. 

Poeta Maria Cunţan a urmat, după terminarea 
şcoalei primare româneşti din Sibiu, Şcoala civilă 
de fete săsească de aici, (o şcoală medie, un fel 

2%, 

de gimnaziu) cu curs de 4 ani — pe vremea aceea 
noi Românii neavând încă şcoale medii de fete 
în Ardeal. 

Şi-a completat şi lărgit apoi cunoştinţele 
generale şi, în special, cele literare, pe cale auto- 
didactică, având ca bună tovarăşe şi îndrumătoare, 
pe devotata ei prietină, mai în vârsă, Anastasia 
Toma, soţia fostului asesor consistorial Moise 
Toma din Sibiu. 


Anastasia Toma,! o femeie de. înaltă cultură, 
a fost mai mulți ani profesoară de limba germană 


la vestitele institute pentru educaţia fetelor „Manliu“ 
în. Bucureşti şi „Oteteleşanu“, dela Măgurele-Bucu- 
reşti Anastasia Toma, ea însaşi scriitoare-poetă, a 
întrodus pe Maria Cunţan în tainele literaturii 
universale şi mai ales germane, ajutând şi contri- 
buind la desvoltarea talentului ei poetic în mugure, 
în evoluţie, manifestat, -de alifel, foarte de vreme 
în tinereţele ei. Natural, că poeta era la curent şi 
cu literatura naţională contimporană, cu noua 
şcoală poporanistă de pe vremuri şi sta în contact 
cu toţi scriitorii de seamă cari erau stabil .ori 
vremelnic . în Sibiu: G. Coşbuc, :loan Slavici, |. 
Rusu-Şirianu, Ilarie Chendi şi mai. târziu Octavian 
Goga şi alţii. 

De mirare este, cum a putut poeta Maria 
Cunjan, care nici când n'a stat și n'a trăit, durabil, 
în mediu rural, în mijlocul poporului dela sate, să 
pătrundă, să înțeleagă şi să înfățişeze atât de 
plastic, în poeziile sale, viața dela sate? Ea, care 
nu cunoştea viaţa sătenilor decât din cele câte 
două luni de vacanţă ce le petrecea, în fiecare 
an, în lunile de vară, cu părinţii ei, în fruntaşele 
comune Gurarâului şi Sălişte (jud. Sibiului)! 

Cu ocazia acestor scurte popasuri la ţară, 
spiritul pătrunzător de poetă, născută şi nu făcută 
forțat şi artilicial, cum se vede,  pătrundea 
până în adâncuri, viața şi obiceiurile dela sate, 
pe cari apoi le exterioriza, le concretiza, atât de 
magistral, în creaţiunile sale poetice. Spiritul ager 
de observaţie şi talentul poetic cu care a fost înze- 
sirată de Dumnezeu, au dat poetei putinţa să 
fixeze în versuri maiestre imaginile, observările, 
împresiile şi inspiraţiile ei multiple. 

Am avut prilejul să cunosc pe poeta, mai 
deaproape, de acum 4 decenii. Fire blândă, timidă, 
aproape stângace şi neajutorată pentru exigenţele 
şi nevoile cotidiane ale vieţii, proza vieţii pentru 
poeta era inexistentă. Ea trăia în altă lume, în 
sferele superioare ale poeziei. 

Din pricina acestor îndeletniciri de predilecție, 
ale cultului ce avea şi manilesta cu putere irezi- 
stibilă pentru poezie şi jerifitorii la altarul ei, poeta 


1 Dintr'o familie de comerciant macedo-român, bine 
înstărit, a fost mama Doamnei Ersilia Vătăşianu, soţia di- 
rectorului general al băncii: „Albina“, Sibiu, 


a avut de îndurat în însuşi cercul restrâns al fami- 
liei proprii multe momente desagreabile şi difi- 
cultăţi. Mama ei, ori cât de iubitoare a copiilor 
săi, ca toate mamele, înzestrată cu simţ practic şi 
cu experiență de viaţă, în îngrijorarea ei pentru 
viitorul şi soartea acestei fiice a sale, care numai 
trupeşte vieţuia pe pământ, nu arareori o mustra 
părinteşte pentru pasiunile și preocupările ei poe- 
tice-literare, considerate pe vremea aceea drep- 
lux, pe care nu oricine şi-l putea permite. 


Poeta avea, cu toate acestea, amenajată în 
locuinţa părinţilor o cameră a ei proprie, unde 
se putea dedica integral şi neconturbată marei şi 
dragei sale pasiuni. Era continuu preocupată, obse- 
dată chiar, de ea şi adeseori continua să-şi ţeasă 
pânza visurilor, a inspiraţiunilor şi să-şi depene 
caierul avânturilor ei poelice ori îşi fixa pe hârtie 
produsul inspiraţiilor ei momentane — la vecinii 
prietini ai ei şi ai familiei sale, dintre cari mai 
apropiate erau familiile Vătăşianu-Toma şi a sub- 
semnatului. 

Poezia de mai jos: „Preludiu“ lui Îl. Ch. se 
datoreşte unei astfel de ocazii şi s'a scris la anul 
1900, în casa mea şi la biroul meu. Poeta, nesa- 
tisfăcută pe deplin de realizarea inspiraţiei sale, a 
rupt filele pe cari şi-a fixat versurile, și le-a 
aruncat în corfa de hârtie. Găsite ulterior de mine, 
am păstrat „Preludiul“ timp de 35 de ani şi mai 
bine, cu gândul de a-l publica cândva, după 
moartea poetei. Momentul acesta a sosit. O fac ca 
omagiu amintirii duioasei poete. lată această poezie: 


PRELUDIU 
Lui IL. CH 


Apoi în dreapta mi-ai dat ramuri 
Ce ai rupi din verdele maslin 
Cu un surâs de fericire 

Mi-ai zis în urma ta să vin. 


Şi uite viu, dar calea-i lungă, 
In drum mă poticnesc mereu; 
Tu eşti atâta de departe, 
Aşa de singură sunt eu. 


Odată să-mi mai fi aproape 
Să-ţi mai aud dulcele glas, 
Din toate dorurilen lume 
Atâta dor mi-a mai rămas, 


Mai prezint ceititorilor prin bunăvoința Dnei 
Ersilia Vătăşianu, buna prietină a decedatei poete, 
următoarele poezii inedite: 


1 ldealul poetei era Ilarie Chendi, cunoscutul scriitor 
şi critic literar, pe atunci în redacţia „Telegrafului Român“, 
Sibiu, 

AMINTIRE 
ANASTASIEI: 


Ședeam la voi pe lângă masă 
Sub învălişul de pridvor, 
Nevestele torceau la vatră 
Din fuse mari, cânepa lor. 
Bărbaţii erau duşi la gloate, 
Afară viscol, fum şi foc, 

Tu, mamă, ne'ntăreai credința 
In prăpăditul de noroc. 
Feciorii doi trecură munţii 

Să moară'm ţară pentru neam, 
Căci ori şi unde se ridică, 
Copacul e un trunchiu, un ram. 
Copiii se jucau prin curte 
Jocul nevoilor — răsboi 

Ce ca o fiară sângeroasă 

Din zare cobora spre noi. 
Şi-ai ridicat deodată fruntea 
Senină sub a vârstei nea, 
Ochii tăi, tulburaţi de lacrămi 
Au întâlnit privirea mea, 

Ţi-ai întins braţele muncite, 
Privind în curte spre nepoți, 
Şi-ai zis: „O, de-ar veni Românii 
De ei să ne-alipim noi toţi, 
Sdrobească-ne pe toţi bătrânii 
Năvala sborului cumplit, 

Dar să vedem în clipa morții 
Ardealul nostru mâniuit!“ 


Mă uit îngândurată'n zare 
Peste coline şi livezi, 

Noi l-am văzut ca niciodată, 
Vei fi ajuns şi tu să-l vezi? 
Stau lâng'un zid cuprins de glie, 
Din turlă chiuiesc copii, 

Jos valea gârlei e'nflorită, 
Sus culmea munţilor surii, 
In depărtare dintre dealuri, 
Domnește falnic peste plai, 
Cetatea biruinţei noastre 
Cu mânăstirea lui — Mihai. 
A înviat ca niciodată 
Strălucitorul, sfântul vis... 
Vom înfrunta cu'nţelepciune 


Unii în toate, ce o fi scris! 1916. 


LĂSAŢI-MA SĂ BEAU UITARE 


Lăsaţi-mă să beau uitare, 
Daţi-mi potirul alb, curat, 
Am ocolit pământ și mare 
Să uit şi totuşi n'am uitat. 


Fierbinţi îmi picură pe îrunte 
Lacrămi de rime şi de fiori 

Râu pentru mine, fără punte, 
Cu maluri fără pomi şi flori. 





i Anastasia Toma, buna prietină a poetei. 


Cântare slântă — poezie, 
Cum de w'ai darul de-a scuti 
De-a vieţii crudă ironie 
Nevinovaţii tăi copii! 


Mă prinde dor de-o nepăsare 
Neștiutoare de păcat 
Lăsaţi-mă să beau uitare, 
Daţi-mi potirul fermecat! 


Să plec şi eu unde se duce 
Tot ce e viu, ce e atom, 

Va rămânea un semn de cruce 
Pe sbuciumarea mea de om. 


Când nimeni nu va ști de mine, 
Când nimeni nu va cumpăni 
Durerea clipelor haine 

Ce mi-a fost dat a le trăi, 


Când lanţurile firei grele 

Nu le va mai încătuşa, 

Frânturi din cântecele mele 

Din când în când vor învia. 1924 


Poeta a mai scris şi o dramă poporală 
în versuri în 5 acte: „Păcatele părinţilor“ — cetită 
de autoare într'un cerc restrâns de prietine, prie- 
tini şi literați sibieni. Aceștia din urmă o apreciau 
favorabil. Subiectul era dragostea între doi tineri, 
în calea căreia se punea faptul, că erau fraţi — fără 
a şii. In vederea evenimentelor răsboiului, ce se 
prevedea în 1913 manuscrisul acestei drame a fost 
predat de poetă, „pentru mai bună păstrare“ la 
„Astra“ secretarului II de atunci, dlui Octavian 
Tăslăuanu, având ştire despreaceasta şi secretarul 
| de pe acele vremuri, dl Octavian Goga. Manu- 
scrisul a dispărui fără urmă. Toate cercetările de 
a-l găsi au fost zadarnice. 

Am socotit de o datorie de pietate a noastră, 
faţă de răposata şi mult apreciata poetă, de care 
ne leagă amintiri plăcute şi sentimente de veche 
prietinie, ca, drept un modest omagiu, să ștergem 
colbul de pe un mănunchi de poezii inedite ale ei 
şi publicându-le să le salvăm de peirea, pe care, 
poate, nu o merită. 

Versurile acestea sunt totodată un ultim salut 
al poetei, trimes prin noi, locului ei de naştere, 
al copilăriei, al adolescenței şi al leagănului avân- 
turilor ei poetice, Sibiului ei drag, nostalgia că- 
ruia o clipă n'a încetat a o purta în sufletul ei 
neprihănit, până în ultimele momente ale vieţii, 


CONSTANTIN POPP 

ANII ŞI CLIPELE DIN URMĂ ALE POETEI 


MARIA CUNŢȚAN 





Maria Cunfan 


De un şir de ani — din timpul marelui răs- 
boiu — poeta cea mai de seamă a Ardealului și 
fără 'ndoială una dintre cele mai talentate scrii- 
toare ale noastre până azi, Maria Cunţan trăia la 
Bucureşti, adăpostită în Azilul de bătrâne „Dom- 
nița Balaşa“ al aşezămintelor Brâncoveneşti. Avea 
acolo chilioara ei şi se bucura de o deosebită 
consideraţie atâi din partea celorlalte „azilence“ 
— cum le numea ea pe celelalte tovarăşe de izo- 
lare de lume — cât şi din partea organelor de 
conducere ale Azilului. 

Sfioasă şi discretă, cum îi era firea şi cum 
o arată şi întreagă opera ei poetică, nu-şi recla- 
mase şi nu aştepta nici un fel de privilegiu, dar 
numele şi preocupările ei intelectuale îi asigura- 
seră dela început o situaţie aparte. Căci într'a- 
devăr poeta Maria Cunţan n'a încetat „să scrie“ 
decât atunci, când vre-o boală — şi în anii din 
urmă slăbiciunea şi neputința — o ţineau legată 
de patul suferinţei. 

Şi dacă mulţi uitaseră de dânsa, iar parte 
din li.cretul de azi nici nu luase, poate, cunoştinţă 
de cele două volume de poezii: „Din caerul 


vremii“, semnate de ea şi apărute în editura „Mi- 
nerva“ din București şi de tot sufletul ei femenin 
şi românesc risipit prin vechea „Tribună“ din Si- 
biu şi prin atâtea reviste ca „Luceafărul“, „Să- 
mănătorul“ etc. dacă, zic, unii o uitaseră, iar alţii 
nu o cunoscuseră, Maria Cunţan a simţit totuși şi 
în viaţa ei retrasă de azil, bucuria recunoaşterii 
talentului şi a calităţilor ei de scriitoare. Şi este, 
cred, destul să amintesc aici, că M. Sa. Regina 
Maria a României nu lăsa să ireacă nici o săr- 
bătoare creştinească mai însemnată, fără să-şi 
amintească de dânsa. Şi „azilencele“ rămâneau 
înlemnile şi cu mâna la gură, care pe unde se 
găseau, când vedeau că opreşte la scară „maşina 
dela Palat“ şi că Doamna de Onoare a M. Sale 
Reginei Maria întreabă şi vrea să vadă pe „domni- 
şoara Cunţan“. 

In azilul „Domnița Balașa“ am cunoscut-o şi 
eu, personal — sunt vre-o patrusprezece ani de 
atunci — pe Maria Cunţan. Auzind — se vede — că 
Banca „Albina“ din Sibiul copilăriei şi totodată 
locul consacrării sale oficiale, prin crilica con- 
timporană, ca scriitoare şi poetă, îşi deschi- 
sese o sucursală la Bucureşti, Maria Cunţan 
a ţinut să fie una dinire primele deponente — cu 
prea modestele ei economii — ale acestei Su- 
cursale. Aşa i-am făcut cunoştinţa şi de atunci 
am rămas buni prieteni până la sfârşit. Până acum 
doi-trei ani — de când devenise mai neputincioasă 
— o vedeam cel puţin câte o zi pe săptămână în 
mijlocul familiei mele. Ne aducea aproape întot- 
deauna câte ceva nou din ce scrisese, sau revi- 
stele, în cari îşi publicase ultima poezie. O rugam 
să ne citească şi o ascultam cu evlavie par'că 
şi cu mare emoție cum îşi depăna duios şi cu un 
fel de amărăciune în glas uneori, sau cu lacrimi 
de revoltă în ochi alteori — câte un crâmpeiu 
din viaţa ei fărămiţată în stichuri şi din visurile 
ei niciodată împlinite. 

Apoi se liniştea şi vorbiam despre altceva: 
de politica zilei, de răsboiul irecut şi de celce 
se temea că are să vie în curând (văzuse şi trăise 
evacuarea Bucureştilor!) şi de... Ardeal. Era plină 
de recunoştinţă pentru lumea din vechia „Ţară“ 
care o adăpostise şi o adăpostea, şi-şi arăta ade- 
seori amărăciunea că „fraţii de dincolo şi de din- 
coace“ nu se'nțelegeau prea bine între dânşii. 

O întrebam uneori, dacă nu se dorește „acasă“, 
acolo în Ardeal, la Sibiu. lar ea îmi răspundea, 
mai la'nceput aproape  toideauna, negaliv, ba 
uneori chiar cu un fel de groază sau revoltă, ca 
şi când s'ar fi temut să nu supere, cu acest gând 

de întoarcere acasă, pe bunii Români din „ară“, 
cari au primit-o la ei. 

„Şi-apoi unde şi la cine să mă duc eu acolo 
la Sibiu ?*“ încheia câteodată această temă de dis- 
cuţie, ce ni se părea că-i era nu numai dureroasă, 
ci şi enervantă în acelaş timp. Şi totuşi eu vedeam 
şi ştiam că-i era dor de casă şi-i era plin sufletul 
de Sibiu, de Ardeal şi de trecutul ei de acolo. 

Aminteam mai sus, că Maria Cunţan, delicata 
şi duioasa poelă a Ardealului celui vechiu, a celui 
robit şi înstrăinat, n'a iost părăsită de inspiraţie şi 
n'a încetat a scrie până aproape în ultima clipă 
a vieţii sale. Şi — ceva mai mult — se pare că, 
trăind oricum izolată de lume în această republică 
a uitării, care este un azil de bătrâne, poezia din 
aceşti ani şi-a păstrat aproape neschimbată aceiaş 
factură sufletească din trecut şi se scaldă în 
aceeaş atmosferă discretă şi fină de feminitate, de 
viaţă rustică, şi presărată pe ici pe colo de na- 
ționalismul ardelenesc de dinainte de răsboi. Cu alte 
cuvinte leagănul ei de inspiraţie poetică pare a fi 
rămas acela al epocei „Luceafărului“ lui O. Goga 
şi al „Sămănătorului“. 

Poeziile din această perioadă de timp au 
apărut — cea mai mare parte — în diverse re- 
viste literare mai puţin răspândite şi cetite, iar 
manuscrisele mai de seamă ştiu că le depusese, 
sunt câţiva ani de atunci, la Academia Română. 

De vre-o câţiva ani poeta Maria Cunţan era 
instalată la „Sanatoriul Filaret“, unde s'a stins ca 
o sfântă mucenică a unei vieţi de umbre şi visuri 
— împăcată, sau neiîmpăcată cu soarta — care, 
precum se şiie, nu i-a rezervat cât a trăit prea 
multe bucurii din acelea aşteptate de ea ca „om“. 

Când în seara zilei de 24 Noemvrie 1935 a 
fost mutată de personalul sanatorului în „rezervă“ 
(cameră cu un singur pat şi bine încălzită, având o 





destinaţie fatală) ar fi zis către sora Smaranda, care 
o îngrijea : „Vezi, soră dragă ! Cât mi-am dorit eu în 
viață o cameră ca asta, care să fie numai a mea, 
şi n'am avut parte de ea, decât acum când... 
când nu-mi mai trebuie“. A doua zi 25 Noemvrie 
1935 la ora 8 dimineaţa şi-a dat sfârşitul. 

Din mijloacele puţine, ce am găsit ca eco- 
nomii ale celei ce închisese ochii pe vecie, am 
îngrijit de cele necesare aşezării Mariei Cunţan 
în cimitirul Belu din Bucureştii ei dragi, cari au 
ocrotit-o şi pe cari ea i-a iubit.! 

Pe drumul din urmă a fost însoţită de bu- 
chetul de flori al M. Sale Reginei Maria, care n'o 
uitase nici la moarte, de coroana de flori a Socie- 
tăţii Scriitorilor Români şi de multe alte flori aduse 
de câteva doamne cunoscute şi prietene din trecut. 
A asistat la ceremonia religioasă şi a însoţit-o 
până la mormântul deschis între alţii şi dl prof. 
N. lorga, iar cuvânt de ultim drum i-au rostit: 
D-na A. Vrioni în numele Asociaţiei Femeilor In- 
electuale şi a Societăţii Scriitorilor Români, precum 
şi poeta Smara, ambele vibrând de calde sen- 
timente omeneşti şi camaradereşti. 

De încheierea acestor rânduri îmi permit a 
face apel la oricine ştie şi poate să aprecieze 
opera poetică şi naţională a Mariei Cunţan şi în 
special la Asociaţia pentru literatura şi cultura popo- 
rului român „Astra“ din Sibiu, să se gândească, 
dacă nu ar fi cazul să-şi înscrie aceasta din urmă 
mai ales în programul ei de comemorări, şi numele 
aceleia, care a fost poeta Maria Cunţan.? 


Bucureşti, Februarie 1936. S. ROŞCA 


1 1] s'a pulut cumpăra un loc de mormâni numai pentru 
10 ani. 

2 „Fundaţiile Regale“ ar face un lucru deosebit de 
plăcut şi folositor, dacă ar republica opera Mariei Cunţan, în- 
tregindu-o cu poeziile înedile ale delicalei poele. N. C. 


Oglinda 


Când în undele-ţi senine 
Chipu-mi tânăr oglindeam, 
Prinse ca'ntr'o bucurie 
Amândouă surâdeam. 


Azi, din ce în ce mai tristă, 
Chipu-mi veşted când resfrângi, 
Scump tovarăş de durere, 
Ce'nduioşător mă plângi! 


Ah, amarul curs al vieţii 

Nici ţie nu-ţi vine să-l crezi 

Şi nu-i departe ziua'n care 

Te-or înveli, să nu mă vezi]... 
DAFNA BLAGAIANA 


3% 

Poezia religioasă a Mariei Cunjan 


În literatura românească femeia-poet e o ra- 
ritate. Românca se mulţumeşte să citească poezia 
şi numai arareori încearcă s'o şi facă. Dintre 
femeile sărutate pe buze de albinele din Himet şi 
cari au adus jerife pe altarul muzelor, moartea a 
răpit din lumea existenței materiale pe Maria 
Cunţan. 

Chiar acum se'mplinesc două decenii, de 
când Mariei Cunţan i-au apărut în 2 volume în- 
titulate : „Din caierul vremii“ creaţiile poetice. Ce 
titlu rustic: Din caierul vremii! Suntem în epoca 
în care liieratura voia să înfăţişeze realitatea etnică, 
ceeace are mai poetic omul dela țară crescut în inti- 
mitatea lui străveche cu cerul şi pământul, sincer 
şi străbătut de fiorul religios. Caerul înseamnă 
în multe legende și basme populare viaţă, firul 
pe care-l întinde cineva, foarte asemănător Par- 
„celor miiologice; ele semnifică firul vieţii ce se 
scurge ritmic în Cronosul imutabil. 

În acelaş sens e luat cuvântul „caer“ şi în titlul 
volumelor Mariei Cunţan. Poeziile ei nu sunt decât 
iragmente din firul ce se'ntinde din caerul vremii 
trecute prin sufletul ei sensibil şi complex. Zic con- 
plex, căci din el nu lipseşte nici Minerva, nici Eros, 
Cum ea a fost crescută în tradiţia Bisericii stră- 
bune şi nutirită cu idealul creştin, sufletul ei a fost 
străbătut de acest suflu creştin pe care îl întâlnim 
şi în poezie. Cum peniru orice poet poezia eo 
harfă ce vibrează de vântul care bate şi care e 
însuși sufletul poetului, impresionat de atâtea şi 
atâtea lucruri — şi în poezia Mariei Cunţan se 
deapănă dispersat printre versuri de altă natură, 
şi viața în aspectele ei religioase. 

Natura, pentru Maria Cunţan, nu e o rea- 
litate iraţională, nu e născută din acel grăunie re- 
voltat, care în cosmogonia lui Schopenhaur, voind 
să ajungă liber, s'a transformat în lume, în om, 
şi totuşi nu e liber şi ca urmare e nefericit — ci 
e ceva mai sublim: 


Biserică cu bolta sprijinită 
Pe zidurile munţilor din ceaţă, 
Amvonul tău & stânca prăbuşită, 
Strănile tale — văile'n verdeață, 
Lumina € iconostas de rază 
Sub care câmpul și-a înflorit covorul, 
Brădetul de pe culmi ne tămâiază, 
Cetania o murmură izvorul. 
(Biserică, op. cit. [, p. 21). 


Dacă natura e biserică, înseamnă că în ea 
iocueşte Divinitatea, Spiritul absolut. Cum şi în om 
există ceva divin, insuflat primului om de Creator 
şi apoi transmis şi celorlalţi, între acest ceva divin 
care e sufletul şi Divinitate poate exista o legă- 
tură oarecare — şi această legătură care de fapt 


e religia — se'ntăreşte prin rugăciune. Maria 
Cunţan prin „Rugăciune“ mulţumeşte lui Dumnezeu 
că a ferit-o de rele, obişnuind-o a se înfrâna: 


Îţi mulțumesc, Putere uriaşă, 

Ce m'ai obişnuit a mă 'nfrâna 

Şi m'ai chemat de când eram în faşă 
Cu glas de mamă, sub aripa Ta 


şi tot lui Dumnezeu îi cere ajutorul: 


Întinde argintia ta podoabă 
Peste durerea sufletului meu! 


Viaţa e de multeori tragică. Poeta — cel 
puţin pentru mine — e pesimistă, dar: 
Sufletul meu, tovarăş de cale 
Credinţa ţi-e zare şi lupta ţi-e cruce. 
Şi sufletul, condus de credinţă vede: 


„„. dreapta cărare de Tine aleasă 
Auriu luminată de-o zare străină. 


Durerea prea mare face ca şi ascensiunea 
spirituală spre Dumnezeu prin rugăciune să fie 
zadarnică. Ea zdruncină şi mai departe sufletul. 
Zadarnic e şi micul ei pelerinaj: 


Acolo unde lângă schit 
Pe-o cruce de stejar 

Hristos cel mort e răstignit 
Aproape de altar. 


. . . . . . . . 


Durerea autoarei, n'o poate alina nici locul 
de pelerinaj; cu toate acestea o. bisericuţă ar- 
tistic lucrată, ctitoria vre-unui Domnitor din cele 
trecute vremuri, de pe zidurile căreia se pot des- 
cifra atâtea realităţi istorice — zice adio celui care 
vine o singură dată şi vede numai cantitatea, dar 
zice la revedere celui păliruns de misticismul at- 
mosferei micii bisericuțe. că Simti Dot 

Într'o asifel de ctitorie domnească: 


Lespezi mari de peatră la altare 
Spun povestea viței Brâncovene, 
O cetesc cei sprijiniți de cârje 
Şi le pică lacrime din gene. 

O cetesc bolnavii, ocrotiţii 

În biserica strălucitoare 

O cetesc cucernicele maice 
Din pridvoarele scăldate'n soare. 


şi o cetește şi autoarea şi admiră gestul acelor 
firi nobile, cari şi-au eternizat numele prin fru- 
moasele locaşuri de închinare. 

Duhul creatorilor acestor, locașuri sfinte plu- 
teşte şi acum. În popor, tradiția şi bunurile spi- 
rituale se menţin ca ceva sacru. Precum lampa- 
doforii antichităţii elene predau vecinului lampa- 
darul şi apoi muriau, tot aşa şi în trecut apărătorii 
tradiţiei au murit uneori pentru ea, dar erau bucuroşi 

că au predat-o cu limbă de moarte generaţiei ur- 
mătoare. Dacă această comparaţie e universal va- 
labilă, ea e şi mai justă pentru trecutul românesc, 
în care tradiția cuprinde şi religia şi obiceiul şi 
atâtea alte elemente, încât s'ar putea alcătui ur- 
mătoarea identitate valabilă pentru trecut: tradiţie 
— ființa etnică, 

Pe fondul tradiţiei generaţiile crează acele 
serii de superstiții, cari apoi devin tot tradiţie. 
|deia aceasta a superstiţiei împreunată cu o reli- 
giositate mistică n'o expune într'o poezie origi- 
nală, dar rezultă foarte bine, din „Pelerinajul la 
Kevlaar“ tradus din Heine. 

O mamă îşi îndeamnă fiul: 

O, fiule, te scoală 
Să mergem la Kevlaar 


La sfânta, Preacurata 
Să ducemfşi noi dar. 


La Kevlaar: 
Vin şchiopi şi-aduc picioare 
De ceară albă'n dar 
Şi ciungii mâni de ceară 
Şi celce dă o mână 
La mâni e vindecat 


CRONICĂ ȘTIINȚIFICĂ 


lar ceice-i dau picioare 
Se duc jucând în sal. 
(Pelerinajul la Kevlaar, Il, p. 145). 


Adoarme. Visează că Maica Domnului în 
atot bunătatea sa, vine la copilaşul ei, îi alină du- 
rerea, îl face iarăşi sănătos. 

Dimineaţa: 

Pe-o față ca de ceară 
Lumina se juca, 


Când fiul ei murise, 
De zi se lumina. 


Cu toate acestea nu disperează, nu se simte 
nemulțumită, ci aduce laudă Maicii Domnului: 


Fecioară, Te mărim. 


Mai puţin fatalistă decât poezia de mai sus 
e poezia „În seara de Crăciun“, când, stând lângă 
foc, se gândeşte la copiii morţi. 

Sărbătoarea creştină a naşterii Domnului e 
pentru ea ocazie de reculegere spirituală, de me- 
ditare asupra sorții băieţaşilor trecuţi în lumea celor 
care nu cuvântă. 

În poezia religioasă a Mariei Cunţan, e un 
lirism sincer. IOSIF E. NAGHIU 


Dela piatra filosofală la transmutația materiei 


In cronica trecută ne-am oprit la marginea 
împărăției atomului de Hidrogen — cel mai simplu 
dintre toţi atomii — compus dinir'un nucleu şi un 
electron. Dar câte taine nu mai ascunde această 
lume infinit de mică ?... Atomii celorlalte corpuri 
de pejPământ sunt construiți asemenea 
sistemului solar: au în centru nucleul 
(încărcat cu electricitate pozitivă), iar în 
jurul lui se învârtesc într'un dans ame- 
țitor — fără să se stânjenească unul pe 
altul — mai mulţi elecroni la distanţe 
diferite. Nu există în natură decât 92 
de corpuri simple, sau elemente. (Aşa 
sunt de exemplu Hidrogenul, Oxigenul, 
Clorul, Aurul etc.). Milioanele de sub- 
stanțe pe care le întâlnim sunt com- 
binaţii ale acestor 92 de elemente. (Aşa 
de exemplu apa e compusă din Hi- 
drogen şi Oxigen; sarea din Clor şi 
Sodiu etc.). Cele 92 de elemente se deo- 
sebesc între ele numai prin numărul 
electronilor cari se învârtesc în jurul 
nucleului. Aşa de exemplu Hidrogenul 
are un electron, Aluminiul are 13; Ar- 
gintul are 47; Aurul are 79, Plumbul 82 
şi cel mai bogat e Uraniul care are 92 
electroni. După unii fizicieni, materia nici 


n'ar fi altceva decât roirea aceasta necontenită a 
electronilor în atomi şi printre atomi. 

Ceeace ne interesează însă pe noi aici nu 
sunt consideraţiile, cari tind să devină speculative, 
despre constituția materiei, ci răspunsul la o în- 





O schinleie formidabilă. Curent trifazic de un milion de volți 

trebare? care desigur s'a ivit în gândul tuturora: 
Aceste părticele de materie, în ce măsură influin- 
țează viaţa noastră cea de toate zilele ? Ce foloase 
tragem noi de pe urma lor? Sau sunt numai su- 
biecte de poveşii, bune de adormit copiii?... 
Lăsăm să răspundă la aceste întrebări pe unul din 
marii noşiri oameni de ştiinţă: Dl Prof. G.G. 
Longinescu dela Univ. din Bucureşti (într'un ar- 
ticol: Inchinare Electronului): „Electron, atom de 
electricitate, eşti mic şi uşor, eşti tot ce cunoaştem 
mai mic şi mai uşor. Eşti de două mii de ori 
aproape mai uşor decât atomul de Hidrogen. Şi 
totuşi eşti tot ce ştiinţa cunoaşte mai iute, mai 
harnic şi mai neobosit. Ca toţi ceice sunt mici, 
munceşti pentru cei mari. Tu alergi şi asuzi pentru 
noi. Tu ne duci şi ne aduci scrisul şi vorba prin 
telegraf şi telefon. Tu ne aprinzi lumina electrică. 
Tu te înhami la tramvaiul electric. Rob osândit 
să învârteşii ziua şi noaptea pietrile de moară, 
tu învârteşti fără odihnă motoarele electrice. Tu 
sufli cu aur şi cu argint, prin galvanoplastie, ca 
cel mai neîntrecut giuvaergiu. Tu eşti fierarul care 
făureşte în cuptorul electric metale de tot felul. 
lar când te înfurii, te faci fulger şi trăznet, sfărâmi 
şi aprinzi într'o clipă tot ce-ţi iese în cale Te 
mişti în raze catodice şi în razele de Radiu, cu 
iuțeli uriaşe ce se apropie de trei sute de mii 
de km. pe secundă... Şi totuşi, neasemuit mai 
uşor decât tine, electron, şi mai aproape de 
nematerie este gândul, păriicică ruptă din Dumne- 
zeire“... (Cronici ştiinţifice vol. III). 

Fără să bănuim măcar, electronul ne face 
atâtea servicii, el e în fiecare clipă între noi şi 
ne înlesneşte de atâtea ori traiul. Ce bun prilej 
pentru omul lacom... de ştiinţă să-şi subjuge şi 
mai mult acest supus credincios, să-l exploateze 
la maximum, să-i stoarcă toată energia de care e 
capabil, să-l înhame la toate treburile noastre 
zilnice. i 

Ceeace l-a ispitit mai mult pe om, a fost 
posibilitatea de-a transforma un corp într'altul 
(sau cum se mai zice: transmutaţia materiei). 
Căci iată ce şi-a zis el: dacă două corpuri simple 
se deosebese numai printr'un număr oarecare 
de electroni, de ce n'am încerca să scoatem sau 
să adăugăm noi nişte electroni, pentruca să ne fa- 
bricăm un corp dorit, de exemplu Aurul ? Aurul are 
79 electroni, Plumbul are 82 electroni. Să scoatem 
plumbului 3 electroni şi am fabricat Aurul]... lată 
reluată — pe alte căi, cu alte mijloace — de 
ştiinţa secolului al XX-lea problema care a preo- 
cupat pe alchimişti: „piatra filosofală“. Ceeace 
a încurajat pe omul de ştiinţă să încerce trans- 
muiația materiei, este modelul pe care-l oferă 
Natura însăş, prin desintegrarea atomului de 
Radiu. Cine n'a auzit de Radiu? In mod natural 


acesta emite nişte raze (cari se înirebuințează 
mai ales în medicină) şi asifel Radiul se irans- 
formă într'o serie întreagă de alte corpuri, termi- 
nând să se oprească la Plumb. E drept că unei 
bucăţi de Radiu îi trebue 16 secole pentruca să 
se reducă la jumătate din greutatea sa!... 

lată deci ştiinţa modernă la lucru. Inar- 
mată cu cele mai perfecţionate aparate, în zeci 
de laboratoare, „bombardează“ atomii peniru a 
le smulge sau împrumuta eloctroni. Bombardează 
nu-i spus la întâmplare, căci se execută un ade- 
vărat bombardament, în care ghiulelele sunt tot 
electroni. Corpul care urmează să fie iransformat 
se închide întrun tub, în care se produc descăr- 
cări electrice de milioane de volţi (adevărate 
trăznete artificiale 1), cu scopul de-a lovi atomii 
drept în inima lor, în nucleu. Bombardamentul se 
face uneori chiar cu razele emise de Radiu, sau 
cu alte raze produse de om (raze alfa, raze X 
eic.). Mijloacele de bombardament întrec pe cele 
întrebuințate în răsboiu, atât în cheltuială şi apa- 
ratură, cât şi în ingeniozitate. Trebue să ne grăbim 
însă să adăugăm, că nu se urmăreşte propriu zis 
transformarea Plumbului în Aur; aceasta ar fi 
numai o consecinţă a încercărilor ce se fac azi 
cu alte corpuri mai uşor de transformat. Date 
fiind dimensiunile extraordinar de mici ale nu- 
cleului, uşor ne putem închipui cât de delicată e 
operaţia transmutaţiei. Totuși s'au reuşit câteva 
transmutaţii ; de exemplu Borul s'a transformat în 
Azot şi Berilul în Cărbune, 

Va reuşi oare omul să-şi fabrice idolul său 
de veacuri: Aurul ?... Şi dacă va reuşi va fi mai 
fericit? Intrebări la cari e inutil să răspundem. 
Interesul ştiinţific al succesului va fi neasemănat 
mai mare decât iluzia trecătoare a unei fericiri 
relative. A. CREANGĂ 


Dor 


Singur cu trăsnetal, 

negru ca lipetul 

nopții, 

Imi sfarmă zăvorul, 
__mi-înplântă dorul, 

colții. | 


Ziua de cremene 
a prins să depene 
sară, i 
Norii, din ugere, 
scapără fulgere, 
pară. 


Văzduhul geme 

și lutul geme, 
ură 
Simt cum se urcă, 
dorul de ducă 
turlă. e 
ILIE ȚARINĂ 

Desechilibre sufleteşti 


III. IMAGINATIVII ŞI CEI CU 
JUDECATA FALSĂ 


Ştim că imaginaţia reproduce sau reprezintă 
sensaţiuni vechi sub formă de imagini sau gru- 
pează fragmente din aceste imagini făcând com- 
binaţii nouă, devenind deci creatoare. Ea îşi trage 
origina. din memorie şi poate antrena individul 
spre lantazie şi minciună. 

Imaginativul este considerat ca un excitant 
intelectual. 

Cârid imaginaţia domină exclusiv individul, 
atunci el se comportă ca şi cum ar îi rămas în 
stadiul copilăriei, când facultatea se arată exaliată 
în mod normal. 

In jocurile copiilor putem studia uşor ima- 
ginaţia lor. Fetiţa este pentru păpuşa sa, rând pe 
rând mama sau prietena care vine în vizilă. Are 
faţă de ea un întreg repertoriu de întrebări şi 
răspunsuri împrumutate fie din familie, fie din jurul 
ei sau din societate. Băiatul reproduce “băţăliile 
cu soldaţii săi de “plumb şi ia atitudinea „eroului 
plin de ga a etc. 


E. Po& şi Jules Verne au scris destule cărţi 
pentru ei. Alături de aceste jocuri inofensive, min- 
ciuna reprezintă o altă formă de activitate ima- 
ginativă, la care copilul nu trebue să se obișnu- 
iască, căci îi poate fi nefastă mai târziu. 


Desechilibratul imaginativ nu are inimă decât 
pentru fanteziile sale, pentru himerele sale, care 
de cele mai multe ori sunt în funcţie de instinct. 
Insuficiența judecății îl face uneori nu numai să 
mintă istorisind cu fapte trăite lucruri imposibile, 
dar să facă comedie imitând sau reproducând 
modelele pe cari i le dă imaginaţia. Substituind 
adevărului, o_ credință în evenimente imaginare, 
în fapte inexistente, aceşti desechilibraţi ajung la 
ceeace: oamenii de ştiinţă numesc mitomanie, stare 
ce este normală la copiii ce nu pot aprecia con- 
secințele. 

Minciunile mitomaniace Buiif active şi pasive. 
"Cele dintâi reprezintă. invenţiuni. romantice şi indi- 
vidul trăeşte în fabula sa. El se consideră. în si- 
tuaţii strălucite pe care și le închipuie, simulează 
scene şi atentate fanteziste, pentru a se convinge 
pe sine şi pe. alții. : 

Mincinosul pasiv suportă minciuna sa ca pe 
un vis, fără a căuta să-şi conformeze viaţa acestui 
vis. S'ar părea că este mai mult un bolnav de spirit 
decât un mincinos, Această distincție rămâne însă 
numai teoretică, căci mitomaniacul amestecă de 
obiceiu minciunile active cu cele pasive. 

Când lipsa de avere împiedecă pe desechi- 
libraţii imaginativi să-şi realizeze visurile, atunci 


ei recurg la excrocherie, uzurpări de funcțiuni, de 
țitluri, etc. 

Dacă se întâmplă însă să fie bogaţi, atunci 
ei suni acei ce aruncă banii pe fereastră căutând 
să ia ochii şi să ameţească lumea cu situaţia lor 
regală. Necesitatea de exaltare şi mania gran- 
doarei îi împing să apară totdeauna în situații 
superioare aceleia pe care v au şi să se încarce 
cu onoruri pe care nu le posed. 


Desechilibratul imaginativ oferă un teren fa: 
vorabil histeriei. In histerie imaginaţia vie se tra- 
duce prin acte dăunătoare sieşi. Histericii joacă o 
comedie cu trupul şi în detrimentul sănătăţii lor. 
Este greu să separăm la ei imaginaţia, de gradul 
înalt al sensibilităţii. Sunt oameni ce conduc un 
vis la un grad mare de intensitate simțind o emojie 
agreabilă. 

Histericul oferă câmp de studiu psihanalistului, 
care consideră refularea tendinţelor sexuale drept 
o cauză a stării individului. 

În practică prin histerie înțelegem pitiatismul, 
adică reproducerea prin imaginaţie a simpto- 
melor unei boale. De obiceiu se reproduc  tulbu- 
rările de mișcare şi de sensibilitate. Sugestia 
vindecă astfel de tulburări. Histeria are o rea 
reputație pentru public. Ea se prezintă ca o Me- 


salină veşnic înflămânzită de plăceri şi niciodată 


satisfăcută. Minciuna şi răutatea histericului irec 
pe al doilea plan. 


Delictele histericului sunt identice imagina- 
tivului, 


Judecata falsă. Indivizilor emotivi, instinctivi, 
imaginativi cu exaltaţie intensă li se poate uneori 
suprima sau reduce la minimum judecala sau ra- 
ționamentul, 


Această categorie de desechilibraţi cu  ju- 
decata falsă se remarcă prin aceea, că ei urmă- 
resc să facă ceeace cred, fără a putea justifica 
cum frebue actul lor. Nu am putea spune că ra- 


. ționalismul lor este deviat, dar el: este scindat în 


două. Prima parte prepară acţiunea mai mult 
decât o discută. Preparaţia constă într'o repede 
asociaţie a câtorva idei sau a câtorva argumente 
sărace, În acest timp de preparaţie este impo- 
sibil ca cineva să intervină şi să facă să se audă 
vocea rațiunii. De prisos este deci orice elo- 
cvenţă, orice argumentare, orice invocare de bun 
simţ. Nu este ascultat, sau când câte odată îţi 
lasă impresia că îl ascultă, el urmăreşte în rea- 
litate cu gândul numai satisfacerea ideii sale. 
Dacă-l laşi însă în pace, atunci asiști la a doua parte 
a judecății sau raționamentului său fals, căci caută 

să-ţi demonstreze că a lucrat bine şi pe bază de 
raţionament sau afectivitate. 

Câte odată desechilibratul cu judecată falsă 
se crede aşa de superior, încât nici nu mai caută 
să-ți răspundă la argumentele sau obiecțiile tale. 

Foarte rar se întâlnesc unii cari regretă cele 
invocate şi promit să reflecteze mai mult în viitor. 
Acesta este însă un îel de compromis ce rămâne 
fără rezultat, căci el nu se îndreaptă așa uşor. 

Raţionamentele false ale unui astfel de des- 
echilibrat sunt de obiceiu inspirate de orgoliu, 
amor propriu, dispreţ sau neîncredere, uneori 
chiar din misticism sau pasiune politică. 

Orgoliul provine dintr'o dispoziție înăscută 
care depinde de instinctul de conservare. In rea- 
litate orgoliul nu conservă, ci compromite fiinţa 
individului. Orgoliosul se îmbată de o încredere 
fără margini în pretinsa şi propria sa superiori- 
tate, dispreţuind anturajul. El reclamă satisfacţiuni 
imposibile lovindu-se deseori de rezistenţele me- 
diului care nu se supune cerinţelor lui. 

Acest fapt il face neliniştit, gelos şi îi mă- 
reşte neîncrederea în oameni. 

Ceva mai redus ca orgoliul este amorul pro- 
priu, care se atașează tot instinctului de conser- 
vare, 

Se reproşează de obiceiu copilului apatic şi 
leneş, că este lipsit de amorul propriu. Nu-i motiv 
să insistăm prea mult asupra lui la această vârstă, 
deoarece la vârsta adultă excesul de amor pro- 
priu ajunge să constitue un obstacol la buna ar- 
monie în societate. 

Amorul propriu se exaltează prin şansă. Când 
din întâmplare individul obţine vreun succes, se 
crede alesul zeilor şi atunci orice succes crede 
_că trebue să-i aparţină 

Orgoliosul pasionat fiind mereu neliniștit şi 
neîncrezător, caută de cele mai multe ori în antu- 
rajul său cauza stării sale rele. 

Paroxismul neîncrederii îl poate conduce 
uşor spre idei de persecuție. Dacă la început per- 
secutatul are un sentiment vag asupra persecuto- 
rului, mai târziu aduce preciziuni asupra lui. 

Câte odată desechilibratul cu judecata falsă 
evilă societatea. Ca şi imaginativul, se izolează 
peniru ca speculaţiile sale să nu se lovească de 
„ contradicţiile vieţii. 

Orgoliul şi neîncrederea stau nu numai la 
baza delirului de persecuție, dar şi a altor delire, 
ca: acel de grandoare, de revendicare, etc. Ace- 
stui din urmă delir i se mai adaogă de multe 
ori gelozia. 

De gelozie se apropie anonimografia sau 
scrisul anonim. 

Acţiunile omeneşti de astăzi sunt aproape 
identice celor din trecut. Şi astăzi ca şi în trecut 


întâlnim cazul unei fete bătrâne, care caută prinir'o 
scrisoare anonimă și obscenă să exprime un de- 
rivativ al unei dorințe nesaiisfăcute. 

Am spus că misticii şi politicii pot intra uneori 
în categoria oamenilor cu judecata sau raţiona- 
mentul fals. Unii pot comite delicte şi chiar crime. 
Citez pe misticul Verger, asasinul Monseniorului 
Sibour, care se credea desemnat de Dumnezeu ca 
apostol şi însărcinat să răsbune o religie ultragiată, 
iar printre politicienii anarhiști menţionez pe Vail- 
lant, care a aruncat o bombă în Camera franceză 
şi pe Bonomini, care a ucis pe şeful fascist din 
Paris. La judecată acest din urmă a spus: „Am 
ucis, fiindcă aşa mi-a dictat conştiinţa“. 

Insuficienţa intelectuală a desechilibraţilor cu 
judecata falsă constitue o piedecă la adaptarea lor, 
iar când pasiunile suni iari, nu mai permit nici o 
discuţie, nici o întârziere în executarea actului. 


(Va urma) Dr. GH. PREDA 


Descătuşare 


De când mă ştiu, în mine mă ştiu şi mă rotesc 
Aşa cum se roteşte, în sine însăși, sfera 

În jur de neatinsul centru, ca himera: 

Am soarta bietei stele pe care locuiesc. 


Nu pot scăpa din mersul rotund şi mărginit. 
Sunt propriei mele iiințe un jalnic satelit, 

Ci calc aceleaşi puncte pe cercul meu din spaţii 
Visând zadarnic stelele altor constelații. 


Lumina mi-e din soare, doar negura-i a mea. 
Decât rotirea îiristă, ideniică şi grea, 

Mai bine sborul liber cu aripile'ntinse: 
Vreau oarba rătăcire a unei stele stinse... 


P. POSSA 


Gânduri... 


Dacă muma'n faşă Bată-le Lilfila 


Mă ţinea cu stânga, 
Nu purlam cămaşă 
Şi mâncam cu... brânca. 


De] domnia'n sine 

E ca apa'n ciur: 
Când o chemi la tine 
Fuge prin prejur 


Dac'am spart tăblița 
Că-mi era prea dragă, 
Muma-mi luă alta 

Şi cu ea o vargă. 


Buchii blestemate, 
Mai mult cu de-asila 
Le celeam pe carte. 


Azi îs domn în lume 
Domn pe frunză verde, 
Port în grai un nume 
Ce'n lume se pierde. 


Dacă vremea dusă 
Drum şi-ar face iară, 
Viața mea apusă 
l-aş da-o povară; 


Căci un făt al gliei 
Aş vrea iar să fiu, 
Să dau foc domniei 
Şi să n'o mai ştiu, 


GH. NOVEANU 

NOTE DE DRUM 


PRIN ȚĂRILE APUSENE 


Austria, după răsboiu, când n'a mai rămas 
din ea decât o fâşie lungă şi îngustă, a renunțat 
la visul ei de Gross-Osterreich, s'a făcul cuminte 
şi s'a apucat de turism. Bogăţiile adunate în timpul 
ei de mărire, le-a întrebuințat pentru împodobirea 
Vienei cu edificii, bulevarde şi opere de artă, aşa 
încât azi capitala Austriei este o fală a austrie- 
cilor. După răsboiu n'au mai avut bani pentru îm- 
podobirea Vienei, dar au avut pentru şosele, pentru 
curățenie şi pentru desvoltarea turismului, astfel, 
încât azi Austria este o ţară de turism în care 
streinii au ce vedea dela Viena culturală până la 
Salzburgul cu festivalurile lui anuale Mozartiene. 

— „Mânaţi la stânga drumului“, îmi spune 
informatorul meu dela chioşcul din Kittsee, făcân- 
du-mă atent că în Austria se mână la stânga dru- 
mului, nu la dreapta, ca în România. Un lapte ne- 
falsificat, pe care l-am beut la „Molkerei“-ul (lăp- 
tărie) unui sătuleţ, mi-a stâmpărat setea şi foamea 
şi-am pornit cu maşina încet şi la stânga drumului, 
pe drumul minunat asfaltat şi „staubfrei“ care 
duce la Viena, marea capitală a unui imperiu care 
dicta în Europa, ajunsă acum mare capitală a unei 
ărişoare plină de frumuseți, de curățenie şi de 
oameni culţi şi de omenie. 

Dacă dela Kitisee aş lua-o la dreapta, după 
câţiva km. aş ajunge în oraşal Pojon (Bratislava, 
Pressburg) în Cehoslovacia, care se şi vede din 
maşină. Planul excursiei mele însă nu atinge Ceho- 
slovacia de data aceasta (poate peste vre-o două- 
zeci de ani, când ficatul şi fierea mi se vor bolnăvi 
să trec şi prin Karlsbad, să mi le vindec!), așa 
că-mi continuu drumul minunat de asfalt prin lo- 
calități necunoscute şi curate şi după un drum de 
64 km. îmi fac intrarea printre cele dintâi case ale 
cartierului din marginea Vienei, merg neimpiedecat 
de nimeni alţi 11 km., cât ține raza oraşului Viena, 
apropiindu-mă tot mai mult de inima oraşului până în 
Kertnerstrasse, unde îmi stabilesc „cartierul ge- 
neral“, într'un pension unde plătesc 18 şilingi pentru 
24 ore, cu pensiune complectă, şi unde Malchen 
sau Gretchen — cum va chema-o — îmi arată 
garajul, apoi camera, în care mă simt în adevăr 
„ca la mine acasă“, 


VIENA 


Odinioară — până în Octomvrie 1918 — 
capitală de mare imperiu cu reşedinţa suveranului 
care era totodată împărat al Austriei şi rege „apo- 
stolic al Ungariei“ — azi Viena este „oraşul val- 
surilor“ lui Strauss şi al amintirilor trecutului. Nu 
zăbovesc în el, dar în frumoasa mea plimbare pe 


care o fac cu automobilul meu prin bulevardele 
largi ale acestui oraş frumos, gândul meu mă 
poartă înapoi cu sute de ani şi până în prezent 
îmi înşirui lucrurile cari imi leagă amintirea istorică 
de acest oraş, care a condus alâta timp destine 
româneşti... 

Până sub zidurile Vienei a ajuns odinioară 
Voevodul român Şerban Cantacuzino cu soldaţii 
cari ajutau de nevoe pe turcii cari asediau Viena 
şi de atunci datează capela moldovenească — 
Moldauer Kapelle — care există până azi. 

La Viena a umblat şi bietul Horia să ceară 
dreptate dela împăratul losif al doilea, pentru ro- 
mânii din Ardeal. Prin Viena a trecut bietul Petru 
Schiopu cu caravanele lui, când s'a refugiat pri- 
begind din Moldova şi s'a dus să petreacă şi să 
moară în Tirol cu soţia şi copilul său. 

Prin Viena a trecut şi a zăbovit Dinicu Go- 
lescu în călătoriile lui lungi făcute prin Europa. 

La Viena locuia odinioară acela, căruia Ro- 
mânii, după „imperatoru“ roman îi ziceau „îm- 
păratu“ — singurul cuvânt dinastic în adevăr împă- 
mântenit în limba românească, nu rege, care e 
un cuvânt creat dela 1888 încoace. Prin Viena au 
trecut regimentele româneşti cari au luptat pentru 
împăratu la Custozza, Piemont, Arcole şi tot prin 
Viena a trecut şi Onea lui Oproiu — păzitorul de 
acum al casei mele, casfelanul meu — în vara 
anului 1866 când a luptat şi el cu regimentul 64 
din Orăştie la Kâniggrălz („Câne creţ“) două luni, 
atâta cât a ţinut răsboiul de atunci. La Viena a 
petrecut Eminescu scriind câteva poezii geniale şi 
tot aci a 'nceput idila lui cu Veronica Micle ve- 
nită şi ea aci dela laşi să-şi vindece o eczemă 
altoită pe organismul ei limfatic. La Viena a fost 
întemeiată societatea studenţilor români „România 
Jună“, la care a petrecut Ciprian Porumbescu 





Viena : Parlamentul 

Viena. Schânbrunn 


compunându-şi tot aici melodia pentru marșul 
răspândit „Pe-al nostru steag“ al lui Andrei Bâr- 
seanu, melodie pe care aproape nimeni nu şiie că 
după răsboiu Albanezii au adopiat-o pentru imnul 
lor regal, aşa încât, bunule cetitor, dacă vre-odată 
vei ajunge în Albania și plimbându-te prin capi- 
tala ţării albanezilor vei auzi vre-o muzică mi- 
litară cântând „Pe-al nostru steag“, să nu-ţi în- 
chipuești că e cântat în cinstea ta, ci să şti că e 
cântat în cinstea regelui lor și să stai în loc, să 
te uiţi la muzică şi să-ţi iei pălăria din cap, căci 
altiel eşti amenințat să te bage în puşcărie pe 
osută și unu de ani, adică pe viaţă. La Viena a 
petrecut cei mai glorioşi ani ai săi, titanul Beet- 
hoven, unde e şi îngropat. La Viena au plecat ro- 
mânii ardeleni cu „memorandul“ la împăratu, să 
le facă dreptate şi nu i-a sprijinit nimeni afară 
de bunul primar de atunci al Vienei, Carol Lueger 
care a fost un mare filoromân. La Viena, pe 
câmpul dela Aspern, a sburat cel dintâi aviator 
român Aurel Vlaicu, o glorie curată a românilor. 
La Viena, în Zittahof, a fost mutat în timpul ma- 
relui răsboiu regimentul 64 din Orăştie şi până 
aci se duceau femeile noastre din Poiana, din 
Jina şi din Orăştie cu de mâncare la bărbaţii lor, 
pe cari înainte cu câteva luni îi petrecuseră la 
gară plângând după ei şi jelindu-i: „puiu nieu“! 
iar ei cari se duceau la „Viena“ le cântau cu 
flori la pălărie: 
Hai mândro şi mă petreci 
Di icea până la Beci! 


Tot la Viena a mers în seara de 14/27 Au- 


VITRINA CARȚII 


Al. Lascarov-Moldovanu : ROMANUL FUR- 
NICEI. Ed. Cugetarea. Pag. 305, Lei 60. 

Doi tineri discută împreună. Unul apără spi- 
ritul, celălalt materia. În discuţia lor intră meşterul 
Gustav, care le spune, împăciuitor, că problema 
pe care o agită ei este cea mai grea problemă a 
vremii noastre. E fabula Greerului şi a Furnicei. 


gust 1916 declaraţia de răsboiu a României. Ul- 
timul cuvânt al Românilor cătră împăratu! 

Acum când eu mă plimb cu maşina mea pe 
străzile marelui oraş Viena, al micei țărişoare Au- 
stria, imi trec loate acestea prin minte şi nu 
opresc decât aproape de marea Operă, admirând 
frumoasa statue a lui Goethe şi gândindu-mă la 
Goethe al nostru, la genialul Eminescu, care mort 
în 1899 nici până azi nare o slatue care să sa- 
mene cu el. Tiec pe lângă statuia Mariei Terezia 
gândindu-mă la regimentele ei de grăniceri, re- 
gimente cari o iubiau ad /ifferam, slatuia lui losif 
Il împăratul, cu care a stat de vorbă Horia, Schân- 
brunn, fosta locuinţă a împăratului, biserica Ca- 
puţinilor in care sunt înmormântați împărații Au- 
striei, statuia lui Mozart, Schubert, Beethoven, 
muzeul în care găsim tabloul care reprezintă pe 
Mihai Viteazul și pe Floricu şi în fine biserica 
Sf. Ştefan cu turnul ei care domină oraşul întreg, 
întocmai cum turnul Eiffel se ridică deasupra Pa- 
risului. 


(Va urma) Dr. EUGEN DOBROTĂ 


Epigrame 


UNUI DOCTOR DE NAS, 
GAT ȘI URECHI... 


„Specialist: nas, gât, urechi“ 
Pe firma dela poartă scrie, 
Dar te pricepi, precum se vede, 
Și'n taine de bucătărie: 

Din toate astea faci piftie. 


DLUI PROF. N. CARE NU 
RÂDE NICIODATĂ 


Sfinxul, că este de piatră, 
Şi tot par'că mai zâmbeşte; 
Dar pe fața dumitale 

Nici un zâmbet nu'nfloreşte. 


LA ASTA, D-NA M. ADAUGĂ: 


Să fi râs sfinxul vre-odată 
Mă'ndoesc; 
Doar când te-a văzut pe tine, 


Bănuesc. 
DINU MEHEDIE 


CRONICA LITERARĂ 


Dar o fabulă nouă. O cităm aci, liindcă ea rezumă 
întreaga acţiune fantastică a romanului. 


O furnică 

Bătrânică, 
Toată viaţa adunase 
In hambare şi în case 


Avuţii nenumărale ; 

lar pe Greerele frate 
Dela poarta ei venii, 
Mii de ani l-a tot gonit, 
Şi l-a certat 
Neîncetat, 
Zicând că'n lume-a lui cântare 
Nicicând un rost nu are. 
Şi Greerul aşa, certat, 
Dela Furnică a plecat. 


Dar iată, într'o zi . 
Furnica se trezi, 
Pe negândite, dintr'odată, 
De-avere desgustată. 
Şi-un dor nelămurit, dar mare, 
O prinse de cântare. 
Că viaţa ei întreagă 
Numai averea-i fuse dragă 
Şi nici măcar o clipă 
Cântarea pe-o aripă 
N'o purtase, - 
Şi nici o 'nsemnălate ea nu-i dase. 
Acum vedea 
Şi seama îşi dădea 
C'averea singură nimic nu 'nseamnă, 
Că ea le 'ndeamnă 
La răutăţi şi sirâmbătate; 
Că'n viaţă: nedreptate 
Şi vrajbă şi nelegiuire, 
Peste fire, 
Aduce după ea 
Şi face astfel viața, din ce în ce mai grea. 


* 


Atunci aproape de-a muri, 
Spre Greer porni, 
Şi ne'ncelat cu cât mergea 


Furnica “ntinerea. 
LA] 


Şi iată c'a ajuns 
Şi lui i-a zis: — „Deajuns 
De”mii de ani 
Duşmani 
Am fost, 
Eu azi, averei nici un rost 
Nu-i mai găsesc, 
O părăsesc!... 
Sau dacă vrei, o dau pe vânt: 
Învaţă-mă numai să cânf!...* 
Li 
Astfel Furnica greu vorbi 
Şi către Greere privi. 
lar Gr&erui cu glas duios, 
l-a zis: — „Voios 
Eu astăzi sunt 
Aicea, pe pământ, 
Că-mi văd întruchipat 
Un vis, de mult visat. 
Că tuturor ades l&-am zis, 
Cu sufletul drept şi deschis: 
„Cântarea noastră e nimica 
Dacă n'o cântă şi Furnica“. 
Apoi, decâteori cântam, 
Pe tine te-aşteptam 
Să vii, 
Şi călăuză să ne fii 
In lung d& vreme, 
Dar, ostlenită să tot chems, 


Răbdarea ne-a murit. 
Şi-acum de-odatai răsărit 

Aici, în casa mea, 
Şi-mi spui Cai vrea 

Să cânţi, 
Pe-aripele cântării să te-avânţi! 
Cântarea mea, Furnico, eu bucuros ţi-o dau, 
Dar să mă lași să iau 
Şi eu un bob de minte 

Din firea ta cuminte. 
Şi-atuncea, din cântarea mea 
Şi din înţelepciunea ta 
S'o naşte pentru viitor 
Cântarga tuturor... 


Pe urmă mâinile şi-au dat 
Şi pentru veci s'au împăcat 
Greerul nostru cu Furnica... 


Pe fondul acestei fabule se ţese întreagă 
descrierea. Cei doi tineri, plecaţi din camera lui 
Gustav, se urcă în mansardă, se trântesc obosiţi pe 
paturi şi adorm în zorii zilei. 

De aci încolo acţiunea trece în împărăţia 
visului. Tinerii însoţiţi de „Domnul Pneyvma-kalon-ke- 
zoiron“ (Duhul bun şi isteţ) sunt transportaţi pe 
aripa unui nor în cetatea de basm a Furnicei. 
Aici află pe regina averii, Furnica, bolnavă, deşi 
trăia într'o cetate plină de toate avuţiile pămân- 
tului. Pnevma îi cântă şi constată că boala ei este 
Greerele. 

— „Furnica e bolnavă de moarte fiindcă n'a 
cântat niciodată“... Trebue împăcată cu greerele. 

— Furnica suspină şi plânge. În cele din 
urmă pleacă să-şi răscumpere greşala şi să se 
împace cu Greerele. Pe drum Pnevma îi arată 
nenorocirile pe cari le aduce averea. Furnica 
plânge mereu, dar întinereşte şi se înseninează cu 
nădejdea, că sfârşitul călătoriei va îi bun. 

In fine, ajung la cetatea Greerului şi află că 
şi el trăeşte nefericit pe urma despărțirii de Fur- 
nică. Întâlnirea e mişcătoare. Totul se schimbă 
sub vraja luminii şi a iubirii. Curtea îmbracă haină 
de sărbătoare. La festivalul aranjat de Cristinel 
(întruparea dragostei) se cântă cântarea Greerulul : 
balada Furnicii nefericite, pornită spre cântare, — 
compoziţie făcută de Greer, în ceasurile-i de du- 
rere. Furnica ascultă înduioşată şi fericită. O babă 
vrea să declame vechea fabulă a Greerului şi 
Furnicii, dar e huiduită de public şi în locul ei 
declamă o fetiţă noua fabulă. Apoi Greerul trimite 
pe Crainicul cântării să vestească în lume pacea 
dintre avere şi cântare. „Du-te peste tot locul şi 
spune oamenilor că vechiul lor păcat s'a prăbușit 
în nimicnicie de-acum încolo... Averea va avea 
lumina bună a Cântării, iar Cântarea va avea 
bobul de înţelepciune a Averei“ ... 

Două mari falduri de cortină acopăr toată 
scena şi lasă în îaţa lor pe cei doi tineri, loan şi 

Ştefan. Apoi, în mansardă, Pnevma şi Cristinel 
dispar, loan şi Ştefan se trezesc şi sub vraja vi- 
sului se împacă, vestesc meşterului Gustav împă- 
carea, cântă mai departe câniarea nouă şi pleacă în 
lume spre o luminoasă zare de fericire. 

Acesta e romanul Furnicei. Un vis grozav, 
în care se deslășură grandios întreagă tragefia 
averii, fără sufletul cânitării şi fără trupul averii 
Sunt pagini impresionante, ca de basm, deși 
icoanele lor sunt luate tot din realitate, din viaţa 
reală desgolită la itot pasul şi pipăită pe toate 
părţile ei bolnave. 

indeosebi impresionantă este călătoria noc- 
turnă a dlui Pnevma şi a Furnicei cu lotca prin 
Deltă, unde întâlnesc plaurul cu artistul ce vrea 
să cânte şi nu poate. In noaptea întunecoasă, singur 
pe bordul plaurului uriaş, arlistul înalţă mânile 
spre cer, caută inspiraţie şi vrea să cânte, Dar 
stă mut şi încremenit. Căci lira lui este fără coarde. 
Şi-a vândut strunele pe bani. Darull-a prefăcut în 
tejghea. Din gentilom al artei a devenit „grăjdar 
al Satanei“; a scos la iveală gunoiul, mocirla, băle- 
garul şi le-a îmbrăcat în „haina împărătească a 
artei“, Apoi, doritor de avere, le-a vândut ca otravă. 
E un aspect, din cele multe, sub care romanul ne 
arată cum se prezintă viaţa şi averea, fără harul 
cântării pe care îl dă spiritul sacru, 

Ca şi Mamina, Romanul Furnicei este o 
strălucită apoteozare a virtuţilor biblice într'o lume, 
ce are curajul să-şi măriurisească nefericirea, 
deşi simie adânc în suflet atracţia spre cântarea 
mântuirii creștine. IL. V. FELEA 


Ioan Colan: CASINA ROMÂNĂ DIN BRAŞOV 
1835—1935, Institutul de arte grafice „Astra“ 
Brașov, 1935. Pag. 176+LXXXII. 

In toamna anului 1935 „Casina Română“ din 
Braşov a împlinit un veac de existenţă. Ce impre- 
jurare fericită şi măgulitoare pentru atât de vred- 
nica institujiune românească a Braşovului!... Şi 
cât de pilduitor ne este acest veac de luptă şi 
'de afirmare izbânditoare! Adică... nouă celor de 
azi, cari încă nu ne-am deprins să apreciem în 
"destul importanţa duralei pentru aşezămintele de 
educaţie: şi culiură tradiţională, 

Membrii în viață ai „Casinei Române“ au 
“socotit să aşeze piatră de popas, când s'a împlinit 
sorocul de un veac. Şi au cinslit aşezarea sem- 
„nului de omagiu binemeritat prinir'o serbare demnă 
de invidiat. lar la serbare, ca la toate momentele 
mari, a fost prezent și primul cetăţean al Ţării: 
M. S. Regele Carol. 

Dar vedeţi... serbările ne mișcă, ne înflăcă- 
rează, ne răscolesc amintirile de glorie, însă, de 
multeori, numai pentru timpul cât durează. Braşo- 
"venii cunosc, desigur, această realiiate. Geloși, pe 


drept, de trecutul lor, ei s'au gândit deci să-l 
toarne în slova unei cărți, care să grăiască zi cu 
zi, an de an, respicat, peniru toţi şi totdeauna 
despre celece s'au plănuit şi s'au realizat într'o 
sută de ani, de „Casina Română“. Cartea a alcă- 
tuit-o d. lon Colan. Ea urmăreşte paşii „Casinei 
Române“ prin negura anilor unui veac încheiat. 
O citeşti cu plăcere şi cu o oarecare pietate. lar 
la sfârşit rămâi cu convingerea, că volumul alcă- 
tuit de di Colan nu este doar spre cunoașterea 
trecutului unui aşezământ de veche cultură româ- 
nească, ci că el reprezintă unul din capitolele isto- 
rice ale Braşovului însuși. De altfel, mulțimea şi 
importanța evenimentelor ce se leagă de trecutul 
„„Casinei Române“ ne ajută să înțelegem, că viaţa 
celor mai aleşi braşoveni a pulsat și a respirat 
prin duhul acestui neasemănat așezământ. Şi că, 
în taină mai mult, aici s'a pus bază multor iniţia- 
tive nobile, aici s'a ţesut şi s'a îndrumat româ- 
nismul spre dobândirea unităţii sale. 

Intemeiată de vestiţii neguţători brașoveni, 
„pentru nobila conversaţie, nevinovata petrecere 
şi  trebuincioasa cultură“, Casina Română şi-a 
câştigat rând pe rând o ascensiune considerabilă 
asupra tuturor braşovenilor bineintenţionajţi. Nici 
un intelectual nu stătea înafară de viaţa şi de roa- 
dele ei. 

Cartea dlui Colan mai aduce şi o puter- 
nică contribuţie la cunoașterea atmosferei ce 
domnea în „Casina Română“. Departe de a în- 
semna un local de peirecere, cum sar înţelege 
azi, aşezământul din Braşov oglindește o viaţă de 
cinste, moralitaie şi naționalism integral. Nimeni 
nu putea deveni, nici nu putea rămâne membru 
al „Casinei“, dacă nu dovedea o probitate morală. 
Aşa se face că găsim în rândul membrilor pe fraţii 
Mureşanu, pe V. Branişce, pe protopopul Popazu, 


pe Axente Sever etc. 
Dar ce să mai adăogăm noi spre lauda „Ca- 


sinei Român“ din Braşov, când faptele stau măr- 
turie nepieritoare despre aceasta ? Înteresul pentru 
şcoală, pentru biserică şi pentru tot ce e bun, 
iată inventarul unei activităţi prodigioase, despre 
care vorbeşte o carte. 

Nu numai pentrucă este scrisă în româneşte, 
nici numai pentrucă ne întroduce întrun colţ de 
sensibilitate românească, ci mai ales pentrucă multe 
societăţi culfurale de azi ar avea de învățat enorm 
de mult din viaţa „Casinei Române“, recomandăm 
cartea scrisă cu o limpezime şi eleganţă ispititoare 
de dl Prof. lon Colan. D. CĂLUGĂR 


Ionel Neamizu: OAMENI. Publicaţiile gru- 
pării intelectuale „Thesis“. Sibiu, 1936, 

Volumaşul cuprinde portrete abil creionate și 
schițe bine prinse. Autorul este un bun observator 

şi-un îndemănatec povestitor. Adecă ştie să aleagă 
figuri şi momente caracteristice, uneori chiar bi- 
zare (v. Plimbare nocturnă) şi să le prezinte in- 
teresant şi atrăgător. Şi nici verosimilul psihologic 
nu este bruscat, deşi artiliciul iese pe-alocuri 
poate prea mult la iveală. Dar, în definiliv, arla 
nu este decât o oglindă deformatoare a realităţii. 

Autorul este şi-un cugetător şi-un metalizician. 
Mediul studenţesc din laşi, unde se pare c'a frec- 
veniat mai ales pe basarabeni — aceiaşi studenţi 
visători, sentimentali şi tembeli, care abundă în 
literatura rusească — i-a potenţat poate unele în- 
clinări şi predispoziţii naturale. Observațiile de 
natură filosofică nu sunt fără merit, dar nu ele 
dau o notă vriginală schițelor. De asemeni n'am 
putea spune despre dl Neamizu că este un humo- 
rist, deşi unele portrete s'ar fi pretat admirabil 
pentru o viziune caricaturală, (v. Un creator sau 
Un om). Nici primismul şi părţile întunecate ale 
vieții nu sunt inerente temperamentului său. La 
mijloc între exireme — atitudine mai curând de 
scriitor matur — schiţele păstrează totuşi un farmec 
juvenil prin compoziţia ingenioasă şi prin finalul 
romantic — uneori inufil. Inţeleg prin romantism 
când toiul se aranjează, sau pe nemţeşte „Ende 
gut, alles gut“. 

Căci scriitorul mai este şi-un prestidigitator 
literar, care decepţionează niţel; ne întinde arcul 


CE S'A ÎNTÂMPLAT IN LUNA TRECUTA 


curiozității cu prea mult meşteşug, ca sfârşitul 
banal să ne poată satisface. î 

Nouă celor din Sibiu ne sunt bine cu- 
noscuți câţiva din aceşti „oameni“. Ticurile sunt 
admirabil surprinse. lată-l pe esseistul Rodeanu: 

„Veşnic absent şi distrat; pe s!radă nu recunoştea pe ni: 
meni, decât atunci când ii adresa vre-o vorbă. In asemenea 
imprejurări părăsind subit viziunea ce-o frământa şi care-l 
ținea departe de lume, ateriza pe tărâmul realităţii, excla- 
mând surprins, ca şi când nu te-ar fi văzut de un veac 
Noroc, dragă, cu bine, ce mai faci?“ 

Procedeul de care se serveşte autorul peniru 
a masca realilatea este cel clasic de „qui pro 
quo“. Sub specificul lor sibian aceste fanloşe 
ascund însă diformaţii sufleteşti eterne: vanifafea 
cabolină (Un creator), bovarismul (Un om, Plim- 
bare nocturnă), alfernanța faclice între iluzionism 
şi descurajare, aşa de caracteristică peniru pro- 
fesionistul începător (Un medic) etc. 

Dacă la aceste calităţi de fond vom adăuga 
naturaleţa şi vioiciunea dialogului sprinten (de ce nu 
se'ncearcă dl Neamizu şi'n teatru ?) şi descrierile 
plastice (v. descrierea desordinii din camera de stu- 
dent a lui Magheru pg. 23), vom recunoaşte implicit 
realul talent de prozator al dlui Neamizu, un - di- 
stins intelectual sibian şi meritos colaborator al 
ziarului local „Acțiunea“. Aşteptăm cu nerăbdare 


romanul anunțat: /enrieffa. E 
P. DRĂGHICI 


La noi 


i M. SA REGELE IN STRAI- 


distincţie franceză. Decorația i 


M.S. Regele Carol II 





NĂTATE. Se ştie că la fune- 
raliile Regelui George V al 
Angliei a participat şi M. Sa 


„ Regele Carol II. lubitul nostru 


Suveran a folosit prilejul petre- 
cerii sale în străinătate pentru 
a sta de vorbă cu diferiţii câr- 


-muitori ai ţărilor europene şi a-i 
' solidariza în lupta pentru men- 
inerea păcii şi paza dreptăţii 
' neamurilor. 


M. Sa şi-a expus, într'o în- 
ireagă serie de  interwievuri 


» acordate celor mai mari ziare 


din Apus, înţeleptele sale păreri 


” cu privire la cele mai arzătoare 


probleme ale vieţii politice in- 
ternaţionale. 

Cu prilejul trecerii Sale prin 
Paris, Suveranul nostru a fost 
decorat de preşedintele Repu- 
blicei Franceze, dl Lebrun, cu 
Medalia Militară, cea mai mare 


s'a predat în cadrul unor im- 
presionante festivități. 

Prin neobosita muncă diplo- 
matică pe care a desfăşurat-o 
în străinătate, iubitul nostru Su- 
veran a adus păcii cele mai 
preţioase servicii, iar ţării noa- 
stre i-a sporit prestigiul în chip 
considerabil. 

Pentru aceasta, supuşii cre- 
dincioşi şi recunoscători îl oma- 
giază. Trăiască Regele! 


FUNERALIILE P. S. EPISCOP 
NICOLAE IVAN s'au desfăşurat 
în cadre de o rară măreție, în 
ziua de 6 Februarie a. c. Vred- 
nicul cârmuitor duhovnicesc al 
eparhiei Clujului a fost petrecut 
la lăcaşul de veci de floarea 
intelectualităţii din capitala Ar- 
dealului şi de miile de credin- 
cioşi devotați din toate părţile 

P. S$. Episcop Nicolae pe catlafale 


eparhiei pe care a gospodărilt-o 
cu atâta înţelepciune. De faţă 
au fost pentru a da ultima cinste 
marelui adormit. întru Domnul: 
Reprezentantul M. Sale Regelui 
Carol Il, dl maior Sidorovieci, |. 
P.. $. Mitropolit Nicolae al Ar- 
dealului, PP. SS. Episcopi Vasile 
al: Caransebeşului şi Andreiu al 
Aradului, dl Ministru Dr. C. 
Angelescu, precum şi reprezen- 
tanţii autorităţilor şi principa- 
lelor aşezăminte culturale din 
întreaga ţară. 

După săvârşirea sfinici Li- 
turghii în biserica sf. Nicolae, 
sicriul cu trupul neînsufleţit al 
marelui ierarh, urmat de un ne- 
sfârşit convoiu adânc întristat, a 
fost. transportat în catedrală. 
Aici s'a săvârşit prohodul de 
către |. P. S. Mitropolit Nicolae, 
încunjurat de un sobor de câţiva 
zeci de preoţi. Au urmat cuvân- 
tările de pomenire şi de laudă 
cuvenită celuice a fost ctitorul 
atâtor aşezăminte mari cari îi 
vor eterniza numele. Au vorbit 
pe rând |. P. S. Mitropolit Ni- 
colae (Sf. Sinod şi Biserica în- 
treagă), D. Ministru Dr. Ange- 
lescu (Guvernul ţării), Prof. |. 
Lupaş (Academia Română), Prof. 
N. Bănescu (Senatul român), 
Păr. consilier Dr. S. Stanca 
(Eparhia văduvită), Rector F. 
Ştefănescu  Goangă (Universi- 


tatea din Cluj), Prof. N. Drăgan 
(Municipiul Cluj), Prof. Sexiil 
Puşcariu (FE. O. R.), Prof. O. 
Ghibu (Liga  antirevizionistă), 
Prot. A. Baba (Protopopiatul 
Alba-lulia), şi Prot. N. Vasiu 
(Protopopiatul Clujului). 

In timpul procesiunii dela bi- 
serica sf. Nicolae la catedrală, 
clopotele tuturor bisericilor din 
Cluj vesteau jalea norodului 
după bunul şi înțeleptul arhipă- 
stor. Numai clopotele bisericilor 
greco-catolice au fost din cale 
afară de zgârcile în glas de 
tânguire. Doamne, Doamne... 


INSCAUNAREA PREA SFIN- 
ŢITULUI EPISCOP ANDREIU 
AL ARADULUI. Duminecă, 2 
Februarie a. c., sa desfăşurat 


la Arad solemnitatea înscăunării 
noului episcop. Solemnitatea a 
fost cinslilă cu prezenia unui 
mare număr de credincioşi inte- 
lectuali şi țărani din eparhie, ca 
şi din celelalte părţi ale Ardea- 
lului. |. P. S. Mitropolit Nicolae 
a fost reprezentat prin P. S. 
Episcop Vasile al Caransebe- 
şului, iar P. V. Consisior a! Mi- 
iropoliei Ardealului prin Părintele 
Nicolae Colan, rectorul Acade- 
miei teologice din Sibiu. Din 
partea Ministerului Cultelor au 
fost prezenţi d. A. Imbroane, 
secrelar general, şi d. dir.! gen. 
Stancu Brădişteanu. După Sf. 
Lilurghie; săvârşită în catedrala 
oraşului, de PP. SS. episcopi 
Vasile al Caransebeşului - şi 
Andrei al Aradului, acesta din 
urmă a rostit o impresionantă 
predică despre libertatea mo- 
rală;itot atât de înţelept a fost 
cuvântul adresat de P. S. Sa 
miilor de credincioşi din piaţă. 

După Sf. slujbă au avut loc 
recepțiile din palatul episcopal, 
unde reprezentanţii autorităţilor 
au adus omagii noului Vlădică 
al eparhiei Aradului, recepții 
cărora le-a urmat banchetul dela 
restaurantul „Palace“. 

Atmosfera de înaltă însufleţire 
în care s'a desfăşurat solemni- 
tatea înscăunării Prea Sfinţitului 
Andrei este o dovadă elocventă, 
că Arădanii îşi cinstesc după 
cum se cuvine pe noul şi vred- 
nicul lor Arhipăstor. 





P. S. Episcop Andrei vorbind mulțimii 


RASBOIUL  ITALO-ABISI- 
NIAN pare a fi intrat într'o zodie 
decizivă. Luna Februarie a fost 
cea mai violentă dela începutul 
răsboiului. Abisinienii pregăleau 
de multă vreme un atac în stil 
mare pentru reocuparea oraşului 
Macale. Atacul s'a şi desfăşurat 
în a doua decadă a lunei. Tru- 
pele generalului Graziani însă, 
s'au aşteplat la acest atac şi 
departe de a fi fost surprinse 
s'au încleştat într'o bătălie în- 
verşunată, din care au ieşit bi- 
ruitoare. Abisinienii au avut mari 
pierderi. Se spune chiar că ar- 
matele raşilor  Mulugheta şi 
Desta ar fi fost de-adreptul de- 
cimate. Prin biruinţa lor, forțele 
ilaliene au ocupat noi poziţii de 
o mare importanţă strategică. 

Victoria italiană, care a venit 
tocmai la patru luni dela procla- 
marea sancţiunilor, a fost săr- 
bătorilă în întreagă Italia. Ducele 
a fost cu acest prilej obiectul 
celor mai entuziaste ovaţii. Un 
nou val de încredere s'a înstă- 
pânit asupra întregului popor 
italian. 

Totuşi, probabil că... mai e 
mult până departe... 


ÎN EXTREMUL ORIENT. Ja- 
ponia îşi continuă acţiunea de 





Stalin 

La alții 





Tanc italian 


cuceriri în extremul orient. Pen- 
tru care pricină Sovietele sun! 
foarte  îngrijorate. Conflictele 
dintre soldaţii japonezi şi paz- 
nicii hotarelor împărăției roşii 
se înteţesc tot mai mult şi cu 
cât sporeşte agresivitatea japo- 
neză, cu atât sporește frica so- 
vielică. Semnele acestei nervo- 
sități staliniste le putem citi în 
febrilitatea cu care Litwinov, 
comisarul afacerilor străine ale 
Republicii roşii, caută să încheie 
pacte de neagresiune cu ţările 


apusene. Hotărât, bolșevicii vor 
să se pună la adăpostul vr'unor 
surprize măcar din apus, pentru 
a rămâne liberi să întâmpine 
verosimilul atac al dogponesilar,: 
în Siberia orientală. 

Groaza bolșevicilor de un 
răsboiu ruso-japonez e cu atât 
mai mare, cu cât amintirea în-- 
frângerii ruseşti dela Mukden 
încă nu s'a volatilizat cu desă- 
vârşire, şi dela 1905 încoace 
Japonezii n'au dormit pe lauri... 


DE TOATE ŞI DE PRETUTINDENI 


GHIVECIU 


REGELE EDUARD VIII AL 
ANGLIEI. După moartea Rege- 
lui George V, pe tronul impe- 
riului britanic s'a urcat Eduard 


VIII, fostul Prinţ de Wales. Noul 
suveran este necăsătorit. El va 


întreprinde anul acesta o lungă 
călătorie pentru a-şi vizila şi 
cunoaşte vasta împărăție pe care 
o va cârmui de-aci înainte. In- 
coronarea noului rege al Angliei 
se va face, probabil, în luna lunie 
în cadrul tradiţionalelor festivi- 
tăți, la cari Englezii ţin «ca nici 
un alt popor depe faţa pămân- 
tului. 





M, S. Regele Eduard VIII 

Regina Elisabeta 


CARMEN SYLVA. Două- 
zeci de ani dela moartea 
cuiva, fără să se mai pome- 
nească numele lui, se chiamă 
uitare! Uitare în sufletul şi'n 
inima celor rămaşi după el. 
Avea dreptate cugetătorul când 
spunea, că morţii putrezesc mai 
repede în inimile noastre decât 
în pământ. Astfel şi Carmen 
Sylva se pare că nu se mai gă- 
seşte în inimile românilor, deşi 
ea era adevărala „mamă a ră- 
niților“ nu altcineva, ea purta cu 
mândrie haina românească şi 
ea-şi ținea în braţe copila, aşa 
cum îşi poartă Românii copiii. 
De ce am uitat-o aşa de repede? 
Fiindcă o fatalitate opreşte să 
i se mai retipărească operile 
ei minunate? Nu! Cei cari au 
cunoscut-o afunci, n'au uitat-o 
nici azi. 

Cine poate uita oare cea mai 
minunată idilă care s'a scris vre- 
odată la noi şi care este opera 
„In luncă“ de Carmen Sylva, în- 
chinată „copilului meu sufletesc 
George Enescu“ și redată în 
româneşte de Horia Petrescu în 
cea mai dulce limbă ? ldila între 
Soare şi Vanghelica este un 
imn ridicat neamului românesc 
cu toate luncile, păraele, nopţile 
cu luna plină, feciorilor şi fete- 
lor cu furca "n brâu ale ţării. Nu- 
mai Grigorescu, în tablourile 
sale, a mai descris aşa de frumos 
idila neamului românesc. 


VIAŢA ILUSTRATA 


Poveştile Peleşului, Cuvinte 
sufleteşti, Pe Dunăre, Valuri ali- 
nate, Aliunde, Poveştile unei re- 
gine, Bate la uşe, Puiu, De prin 
veacuri, Robia Peleşului, Vrăji- 
toarea şi alte opere, cari, îm- 
preună cu minunata „Precuvân- 
tare“ scrisă romanului „Pan- 
durul“ de Bucura Dumbravă, în 
care ridică în slavă calităţile 
neamului românesc, o fac nemu- 
ritoare şi neuitată de aceia cari 
au cunoscut-o şi au iubit-o. 

Afară de opere scrise, regina- 
poetă a mai 'creat opere de bine- 
facere publică, cum e societatea 
„Furnica“ pentru încurajarea 
artei casnice şi acel minunat 
azil de orbi „Vatra luminoasă“, 
în care aceşti urgisiți ai sorții 
îşi găsesc alinare. 

Această regină, împreună cu 
regele ei, a fost model de cinste, 
modestie şi cruțare în toate ge- 
sturile ei. Intocmai cum bătrânul 
rege Carol | în testamentul său 
sfătuia pe cei cari rămân după 
el „să combată luxul, care aduce 
atâtea nenorociri în căsnicie“ — 
aşa şi regina Carmen Sylva spu- 
nea, că „viitorul ţării îl ţese fe- 
meea“. Dr. EUG. DOBROTĂ 


PRIMAVARA ÎN TOIUL IERNII. 
Hotărit: Dumnezeu nu se ia după 
călindarul oamenilor. Şi când 
vrea să ocrotească lumea nă- 
căjită dintr'o țară bogată, îi rân- 
dueşte căldură de primăvară în 
toiul iernii. Cum am avut-o noi, 


până după luna Bobotezii. Căci 
până la acest înaintat dric al 
iernii a ţinut toamna în (ara 
românescă. Văzând una ca asta, 
iarba începuse se încolțească 
prematur, ghioceii şi-au scos 
capul şi şi-au deschis potirele 
albe în plin lanuarie, iar prin 
unele părţi, ca să nu rămână mai 
pre jos, însuşi liliacul a înilorit. 

Toate acestea în ciuda pa- 
sionaţilor sportivi, cari nu au 
putut patina, iar pentru a gusta 
deliciul unei curse de schii au 
trebuit să se urce pe munţi de 
2000 metri înălțime. 

Abia la coada lui Faur am 
avut şi noi zăpadă ca lumea şi 
câteva zile de frig, cari au adus 
aminte Românului că „iarna tot 
n'o mănâncă lupii“. 

In orice caz, cu iarna asta 
o să scăpăm ieftin. Fiindcă, in- 
trând în postul sfintelor Paşti, 
cu inevitabilul său Martie, avem 
tot dreptul să ne gândim la apro- 
piata şi veritabila primăvară. 


A MURIT ŞI CÂINELE RE- 
GELUI ANGLIEI. Răposatul rege 
George al V-lea al Angliei avea 
un câine foarte credincios, care-l 
însoțea pas cu pas. In timpul 
cât a bolit regele, câinele a 
stat lângă pragul camerei unde 
zăcea bolnavul. Când regele a 
fost scos mort, câinele a început 
să urle jalnic. Dela moartea re- 


gelui acest câine a refuzat orice 
mâncare, iar în ziua de 5 Fe- 
bruarie a murit şi el. 





Biserica Schitului Afteia 





Pentru Schitul Afteia 


Vrednicul clitor al atâtor aşezeminte 
religioase şi culturale din fruntaşa comună 
Cioara (judeţul Alba), Părintele Constantin 
Oancea, a izbutit, cu mari jerife, să pună 
de curând sub acoperiş biserica Schitului 
Afteia, zidită pe locul fostei Mănăstiri a 
Călugărului Sofronie —  mucenicul legii 
strămoşeşti. 

Pentru terminarea sfântului locaş 


Părintele Constantin Oancea face un căl- 


duros apel la dărnicia bunilor ortodocşi, 
cari desigur nu-i vor refuza binevoitorul 
lor sprijin. Darurile se vor trimile pe 
adresa: P. C. Preot Constantin Oancea, 


comuna Cioara, judeţul Alba. 


A. E 

REVISTA DE FAMILIE 
APARE LUNAR 
SUB AUSPICIILE „FRAȚIEI ORTODOXE ROMÂNE", SECȚIA SIBIU 
ABONAMENTUL PB 1N AN 200 LEI. PB O JUMĂTATE DE AN 100 LEI. UN NUMAR 20 LEI 
REDACȚIA ŞI ADMINISTRATIA: SIBIU, ACADEMIA TEOLOGICA „ANDREIANA“ 
| ABONAMENTE SE POT FACE ȘI LA LIBRĂRIA ARHIDIECEZANA, SIBIU 


Cereţi „Viaţa Ilustrată“ la restaurante şi cafenele 


CBE cu Caii = pa aia RE 


Nu uitaţi să Vă înoiți abonamentul la „Viaţa Ilustrată“ şi să recomandaţi revista 
prietinilor şi cunoscuților D-Voasitră. „Viafa Ilustrată“ este unica revistă de familie, 
care duce în casa Românului lumină pentru suflet şi desfălare pentru ochi. 


TIPARUL TIPOGRAFIE ARHIDIECEZANE SIBIU 

